Tuanku Tengku Budriah: Permaisuri Paling Lama Di Singgahsana

Puteri dari Kelantan ini masih terlalu muda ketika baginda dijodohkan dengan seorang putera dari negeri Indera Kayangan. Namun, baginda tidak pernah menyangka bahawa perkahwinan diraja tersebut bakal membawanya ke singgahsana permaisuri lebih 50 tahun lamanya. Puteri yang dimaksudkan ini adalah Al-Marhum YMM Raja Perempuan Perlis, Tuanku TengkuBudriah binti Al-Marhum Tengku Ismail.

Sejarah Awal

Tuanku Tengku Budriah merupakan puteri kelahiran negeri Kelantan dan telah diputerikan pada 28 Mac 1924 di Kuala Krai,Kelantan. Baginda adalah puteri hasil perkongsian hidup pasangan diraja, iaitu Al-Marhum Tengku Haji Ismail ibni Al-Marhum Tuan Besar dan Tengku Besar Zubaidah. BondaTengku Budriah adalah puteri kepada Raja Negeri Patani yang terakhir, iaitu Al-Marhum Tengku Abdul Kadir Kamaruddin Shah.

Tengku Budriah membesar di dalam sebuah keluarga diraja yang cukup sederhana dan amat mementingkan adab sopan serta pekerti yangmulia. Pendidikan asas yang diterimanya berkaitan budi pekeri serta nilai-nilaimurni banyak diperoleh daripada kedua-dua ayahanda serta bonda baginda. Pendidikanawal Tengku Budriah bermula seawal usia baginda mencecah tujuh tahun, apabilabaginda telah dimasukkan ke Sekolah Melayu Kuala Krai, Kelantan. Setelah itu,baginda telah dihantar pula ke sebuah sekolah Inggeris, iaitu Kuala Krai English School bagi melengkapkan pendidikannya di dalam Bahasa Inggeris. Usai pembelajaran baginda di sekolah rendah, pada tahun 1935 Tengku Budriah telah melanjutkan pula pengajian ke peringkat menengah di Anglo Chinese Girls’ School di Ipoh,Perak. Sewaktu berada di sekolah menengah inilah Tengku Budriah mulamenunjukkan minat serta kecenderungan untuk bergiat aktif dalam pasukanberuniform dan pakaian seragam.

Tengku Budriah telah menyertai banyak pasukan
beruniform pada waktu itu, antaranya ialah menganggotai Pasukan Brownie (Tunas
Puteri) dan seterusnya Pasukan Pandu Puteri. Baginda turut menjadi ahli
jawatankuasa bagi pasukan tersebut. Selain itu, baginda Tengku Budriah juga seorang
puteri yang aktif dalam bidang sukan yang mana baginda turut menceburkan diri
di dalam sukan hoki dan badminton. Malah, baginda turut diberi peluang untuk
mewakili sekolah bagi kedua-dua sukan berkenaan. Keadaan ini adalah agak unik
kerana pada waktu itu adalah jarang bagi seorang gadis muda lebih-lebih yang
bergelar puteri diraja untuk mendapat peluang melibatkan diri secara aktif di
dalam bidang sukan serta kegiatan-kegiatan luar yang lain.

Perkahwinan dan Perlantikan Sebagai Raja
Perempuan dan Raja Permaisuri Agong

Pada usia 16 tahun, baginda Tengku Budriah
telah meninggalkan alam persekolahan. Setahun selepas itu, iaitu pada tahun
1941, Tengku Budriah yang berusia 17 tahun telah bertemu jodoh dengan seorang
putera dari negeri Perlis Indera Kayangan, iaitu Tuanku Syed Putra Jamalullail,
yang ketika itu merupakan Raja Muda Perlis. Tuanku Syed Putra pada ketika itu
sebenarnya bertugas sebagai seorang Majistret di Kuala Lumpur dan mereka
sekeluarga telah menetap di Klang. Tengku Budriah telah menumpukan sepenuh
perhatian baginda terhadap urusan rumahtangga selepas perkahwinan mereka.

Tengku Budriah, meskipun dibesarkan sebagaiseorang puteri diraja, dan turut mempunyai para pembantu yang menguruskankehidupan baginda, namun Tengku Budriah lebih selesa untuk bersikap sederhanadan tidak kekok untuk menguruskan sendiri rumahtangga baginda. Tengku Budriahbanyak menghabiskan masa dengan menanam pelbagai pokok bunga,  menjahit, menggubah bunga malah memasak untuk keluarga. Bagi Tengku Budriah, itulah tugashakikinya sebagai seorang suri bagi suami tercinta serta bonda buat putera danputeri mereka. Hasil perkongsian hidup antara Tengku Budriah dengan Tuanku SyedPutra Jamalullail, mereka telah diserikan dengan kehadiran lima orang puteradan lima orang puteri. Salah seorang putera baginda, iaitu Tuanku SyedSirajuddin Jamalullail merupakan Raja Perlis pada hari ini.

Terdapat suatu kisah menarik mengenaipasangan ini sewaktu negara berada di bawah pemerintahan pihak Jepun. Pada Mac1945, selepas Syed Hamzah ditabalkan sebagai Raja Perlis oleh pihak Gabenor Tentera Jepun, Tuanku Syed Putra bersama Tengku Budriah telah pulang keKelantan untuk berlindung. Sewaktu berada di Kelantan inilah Tengku Budriahtelah membuat jualan pelbagai jenis kuih serta barangan lain bagi membantumenampung kehidupan mereka pada waktu itu. Keadaan ini jelas menunjukkan jiwaTengku Budriah yang kental dan rela bersama suami tercinta di dalam susah dansenang.

Selepas kekalahan pihak Jepun, Tuanku Syed
Putra kembali ke Perlis dan akhirnya telah ditabalkan sebagai Raja Perlis yang
keenam pada 12 Mac 1949. Serentak dengan itu, Tengku Budriah turut ditabalkan
sebagai Raja Perempuan Perlis dan seterusnya menjadi wanita utama di Perlis.

Pada 21 September 1960, Tuanku Tengku Budriah telah ditabalkan sebagai Raja Permaisuri Agong Ketiga berikutan denganperlantikan suami baginda, iaitu Tuanku Syed Putra Jamalullail sebagai YangDipertuan Agong Ketiga bagi Negara Persekutuan Tanah Melayu. Malah, TuankuTengku Budriah merupakan satu-satunya Raja Permaisuri Agong yang bertuah keranaberpeluang untuk menyaksikan peralihan Malaya kepada negara Malaysia yang telahditubuhkan pada tahun 1963.

Sumbangan dan Penglibatan Sosial

Sebagai seorang Raja Perempuan Perlis, Tuanku Tengku Budriah banyak bertanggungjawab di dalam kebajikan kanak-kanak sertawanita di negeri tersebut. Baginda sedar bahawa pendidikan amat penting dalammenaikkan taraf hidup seseorang, dan kerana itulah Tuanku Tengku Budriah telahberusaha mencurahkan segala idea dan tenaga baginda bagi memberi pendidikansempurna untuk masyarakat khususnya buat golongan wanita.

Tuanku Tengku Budriah telah menjadi Penaungbagi Perkumpulan Wanita (Women’s Institute) di negeri Perlis, danbaginda turut menjadi perintis bagi projek pengambilan anak angkat dalamkalangan keluarga miskin di Perlis. Pertubuhan Perkumpulan Wanita ini turut membawa baginda ke sekolah-sekolah di Negeri Perlis dan melakukan derma pakaian buatpara pelajar yang memerlukannya. Hasil daripada usaha kebajikan yang dilakukan oleh Tuanku Tengku Budriah ini, pada tahun 1958, baginda telah dianugerahkan Bintang Kebesaran ‘Seri Maharaja Mangku Negara’ oleh Seri Paduka Baginda YangDipertuan Agong Pertama. Anugerah ini merupakan Bintang Tertinggi yang julung-julung kalinya diberikan kepada seorang wanita dan Tuanku Tengku Budriah sememangnya berhak dan layak untuk menerimanya.

Tugas baginda dalam bidang kebajikan danaktiviti sosial semakin rancak selepas ditabalkan sebagai Raja Permaisuri Agong Ketiga negara. Sewaktu menjadi Permaisuri Agong inilah, Tuanku Tengku Budriah semakin fokus kepada baktinya demi kebajikan serta pendidikan golongan wanitadan kanak-kanak, terutamanya untuk kanak-kanak berkelainan upaya atau cacat. Menyedari bahawa golongan ini harus diberi perhatian oleh seluruh ahli masyarakat, maka sebuah sekolah khasuntuk kanak-kanak kelainan upaya ini telah diwujudkan pada waktu itu. Sekolah berkenaan telah dinamakan sebagai Sekolah Kanak-Kanak Cacat Tengku Budriah.

Selain itu, Tuanku Tengku Budriah juga banyak memberikan penekanan kepada kebajikan dan pendidikan kanak-kanak serta wanita di desa. Sebuah sekolah telah diwujudkan di Perlis, iaitu Sekolah Rendah Tengku Budriah, khusus untuk pendidikan kanak-kanak di negeri berkenaan, dan turutsama ditubuhkan di Kuala Lumpur. Selain itu, Taman Didikan Kanak-Kanak TengkuHajah Budriah juga telah diwujudkan di Kuala Lumpur.

Selepas menamatkan tugas baginda sebagai Permaisuri Agong pada tahun 1965, Tuanku Tengku Budriah yang kembali ke negeriPerlis masih tetap memberi tumpuan kepada aktiviti-aktiviti kebajikan dansosial sama seperti sebelumnya. Baginda telah menjadi Penaung kepada pelbagai pertubuhan dan persatuan di Perlis, antaranya ialah Lembaga Kebajikan PerempuanIslam Perlis, Majlis Kebajikan Kanak-Kanak Negeri Perlis dan Pertubuhan WanitaPERKIM Negeri Perlis. Selain itu, Tuanku Tengku Budriah juga merupakanPengerusi kepada Taman Asuhan Darul Farah Tengku Hajah Budriah di Perlis danYang Dipertua Lembaga Kebajikan Perempuan Islam Malaysia.

Pada tahun 2000, Tuanku Syed Putra Jamalullail telah kembali ke rahmatullah, dan digantikan dengan anakanda sulungbaginda, iaitu Tuanku Syed Sirajuddin. Tuanku Tengku Budriah selaku bonda kepada Raja Perlis telah dimuliakan dengan gelaran Yang Maha Mulia Tuanku RajaPerempuan Besar Perlis, yang mana gelaran ini telah dipakai oleh bagindasehingga kemangkatannya. Meskipun tidak lagi bergelar permaisuri, namun bagindamasih tetap aktif dalam mencurahkan jasa untuk pelbagai aktiviti kebajikan dinegeri Perlis.

Kemangkatan Tuanku Tengku Budriah

Selepas lapan tahun menjadi Raja Perempuan Besar Perlis, Tuanku Tengku Budriah akhirnya kembali ke rahmatullah pada 28November 2008, pada usia 84 tahun. Kemangkatan baginda telah diumumkan oleh Menteri Besar Perlis dan jenazah baginda telahditerbangkan oleh pesawat Hercules ke Lapangan Terbang Sultan Abdul Halim,Kedah. Jenazah baginda kemudian dibawa ke Istana Arau untuk penghormatanterakhir.

Kesimpulan

Tuanku Tengku Budriahmerupakan antara permaisuri yang berperibadi sederhana dan tidak pernah janggaluntuk turun mendekati golongan rakyat baginda. Tuanku Tengku Budriah jugamerupakan lambang seorang wanita yang kental jiwanya serta berusaha sebaikmungkin dalam memastikan kepentingan untuk kebajikan golongan wanita dan kanak-kanak. Semoga semangat dan perjuangan yang telah ditunjukkan oleh bagindadapat menjadi inspirasi serta contoh buat kita semua pada hari ini.

Rujukan
Amirul, I. (2018). YMM
Almarhum Raja Perempuan Besar Tengku Budriah Tengku Ismail. Retrieved December
3, 2018, from

Ghulam Jie M, K.
(2010). Buku Rekod Negeri-Negeri: Perlis (1st Edition). Kota, Negeri
Sembilan: Ainna’s Publications.

Siti Rosnah, H. A.
(2006). Raja Permaisuri Agong: Payung Mahkota Ibu Pertiwi. Kuala Lumpur,
Malaysia: Golden Books Centre Sdn Bhd.


Al-Andalusia: Model Negara Islam Rahmah

Tidak habis
untuk merungkaikan segala khazanah Islam yang telah dihilangkan dari dunia
seolah ada tangan tangan ghaib yang mahu menghilangkan nama Islam itu sendiri
dari peta dunia. Tanpa kehadiran Islam,
masyarakat dunia akan terus dibelenggu kejahilan dari segi agama
dan  ilmu.  Sinar Islam seolah memberi pengharapan
masyarakat dunia untuk kembali mencari Tuhan setelah bermula beribu ribu tahun
pelbagai tamadun telah muncul dan dikambuskan tanpa jejak.

Al-Andalus
atau Andalusia, sebuah kerajaan Islam yang tidak asing lagi kedengaran di
telinga kita. Kehebatan kerajaan ini standing dengan kerajaan  Islam yang lain malah  ia dikatakan bayangan kerajaan Atlantis yang
hilang. Semestinya menjadi sebuah kerajaan yang gemilang itu bukan sesuatu yang
mudah dan seperti biasa ia tidaklah akan berkekalan kerana kesilapan manusia
yang  memimpinnya.

Bermula dari
711 sehinggalah 1492, Kerajaan Kristian tidak menghentikan segala serangan
kepada Islam Andalusia selepas kekalahan
mereka di Perang Guadalate. Perancangan dan plot jahat  mereka berterusan sehingga kejatuhan Kota
Granada kepada Raja Ferdinand dan Ratu Isabella.

Kerajaan
Islam  Andalusia mempunyai beberapa fasa
pemerintahan yang berbeza. Ia berlaku disebabkan rusuhan dalaman dan
ketamakan  pemimpin mengikut suku bangsa
masing masing yang berkeinginan untuk memerintah disertakan pulak sentimen
keagamaan di hujung hujung hayat kerajaan ini. Fasa-fasa tersebut adalah:

1- Perluasan
Islam Andalusia  (711-755)

2-Kerajaan
Cordova (755-929)

3- Kekhilafahan Cordova (929-1031)

4- Taifah
Pertama (1009-1110)

5-
Penguasaan Al-Moravid dan Al-Mohad (1085-1238)

6- Kerajaan
Granada (1238-1492)

Boleh
dikatakan 3 fasa pertama adalah fasa yang yang terbaik di Andalusia dengan
pelbagai persilangan budaya timur dan barat dan juga kemunculan tokoh ilmuwan
yang cukup dikenali malah telah terbinanya sebuah universiti yang masih kekal
hingga ke hari ini iaitu Universiti Granada. 3 fasa yang seterusnya adalah
bibit bibt perpecahan kerajaan Islam di Andalusia kerana semangat assabiyah
yang melampau.

Apa yang menarik berkaitan Andalusia ketika zaman keemasannya adalah apabila 3 agama iaitu Islam, Kristian dan Yahudi boleh hidup dengan harmoni dibawah satu bumbung. Harmoni yang digambarkan ini bukan saja boleh hidup bersama, malah diberi kesaksamaan dalam pentadbiran dan cabang ilmu.

Orang Kristian dan Yahudi merasa nikmat dan kasih sayang ketika pemerintahan Islam di bumi Andalusia  walaupun di bahagian dunia yang lain 3 agama ini tetap bertelagah sehingga kini, tetapi tidak pada bumi Andalusia. Bumi Rahmah yang disebutkan Allah dalam  negara sebagai Baldatun Toyyibatun Wa Rabbun Gafhur (Negeri yang baik dan  mendapatkan  keampunan).

Kaum Yahudi
yang telah ditindas dan dijadikan hamba oleh kebanyakan tamadun dunia. Mereka
dijadikan hamba abdi dan tidak diberikan hak seperti bangsa lain sehinggalah
Islam muncul memberi kesaksamaan. Al-Andalus telah memberi ruang kepada mereka
walaupun populasi mereka di Andalusia hanya 5%.
Jews Golden Age telah diberikan kepada orang Yahudi ketika hidup
di bawah pemerintahan Islam di Al-Andalus.

Konsep Kerajaan Islam Andalusia amalkan adalah toleransi tetapi tidak terlalu terbuka kepada perkara perkara yang sudah termaktub dalam Al-Quran dan Hadis. Mereka mengamalkan kesaksamaan, bukan kesamarataan. Orang Islam suku Kaum Arab dan Berber berganding bahu  membina negara sebagai memberi teladan kepada bukan Islam atau digelar majus.

Pemerintah
Islam  menyantuni bukan Islam dengan cara
yang berbeza pada waktu yang berbeza. Tempoh yang panjang dalam toleransi
terhadap bukan Islam  bermula pada 912,
yang ketika itu Al-Andalus diperintah oleh Abd Rahman III dan  anaknya, Al-Hakam II di mana orang Yahudi
hidup dalam kemewahan dan kebahagiaan, mengabdikan diri berkhidmat sepenuh hati
kepada Kekhalifahan Cordova dalam mengkaji ilmu dan meningkatkan industri
perusahaan sutera dan perhambaan. Al-Andalus menjadi ‘penyelamat’ bagi orang
Yahudi yang ditindas. Tidak pula sama seperti di Palestin apabila Zionis Yahudi
menjarah mereka. Tiada negeri atau negara mampu menjadi penyelamat walaupun
negara Islam sendiri yang berhampiran.

Orang
Kristian kebanyakannya berdendam dengan pemerintahan Islam tetapi disebabkan
toleransi yang diberikan, maka mereka boleh hidup dan juga menyumbang bakti
kepada Kerajaan Islam. Gereja-gereja yang dibina ketika pemerintahan puak
Visigoth masih lagi tersergam indah di atas bukit dan bandar, tidak pula
pemerintahan Islam meruntuhkan dan menggantikannya dengan masjid atas dasar
nilai sentimental yang terdapat bangunan tersebut. Ada juga yang telah
digantikan atas keizinan dari paderi dari kedua dua agama dan atas faktor
bangunan sendiri yang sudah lama.

Kemunculan
tokoh falsafah Andalusia seperti Ibn Rushd yang dikenali sebagai Bapa Pemikiran
Sekular di Eropah dan beliau adalah pengasas kepada Averroism school of philosophy dan kerja kerja beliau memberi kesan kepada kebangkitan pemikiran
sekular di Barat Eropah. Selain itu, muncul juga Ibn Tufail yang menulis novel Hayy
Ibn Yaqdhan yang diterjemahkan kepada bahasa Latin iaitu Philosophus
Autodidactus pada 1671 yang menjadi rujukan kepada tokoh akademik dan
penulis Eropah.

Dalam
kerancakan bidang falsafah di Al-Andalus, orang Yahudi juga turut serta dalam
menyumbang bakti kepada bidang ini. Mereka menjadikan Andalusia sebagai pusat
intelektual Yahudi. Tokoh Yahudi yang menggabungkan unsur Islami dan Yahudi
dalam pemikiran dan penulisan adalah Maimonides, antara tokoh yang sinonim
dengan masyarakat pelbagai di Andalusia ketika itu.

Percampuran budaya begitu jelas ketika itu. Budaya Arab seperti berserban dan berjubah diaplikasikan oleh orang bukan Arab. Senibina bangunan seperti tempat ibadah telah dipengaruhi oleh pengaruh Arab dan Bangsa Moor seperti berkubah dan berlantai jubin yang mana gereja dan sinagog ketika itu hanya dibina menggunakan papan kayu. Bahasa Arab adalah lingua franca di Andalusia. Begitulah kuatnya pengaruh dan budaya yang dibawa dan dicampurkan dengan budaya Eropah.  Tulisan seni ukir di dinding istana dan rumah ibadah juga ditulis dalam bahasa Arab.

Faktor yang
menjadikan Andalusia sebagai model negara rahmah adalah kerana:

1- Toleransi
kepelbagaian kaum dan agama dengan tidak menidakkan hak umat Islam sebagai
pemerintah dan kebanyakan rakyat

2- Memberi
kesaksamaan kepada kepada bukan Islam dengan memberi kebebasan beragama tanpa
menuntut hak melebihi umat Islam Andalusia

3- Tidak
memilih bulu dalam menempatkan pemimpin pemimpin masyarakat

4- Pemimpin dan
umat Islam berpegang teguh pada Al-Quran dan Hadis

5- Meraikan budaya intelektual dan persilangan budaya dalam kalangan rakyat Andalusia

Walaupun
selepas Almoravid dan Almohad memegang tampuk pemerintahan, Andalusia telah
mengalami kemerosotan kerana telah kembali mengamalkan pemerintahan fundamental
Islam, tetapi segala usaha yang dilakukan sebelum itu adalah usaha untuk
mengukuhkan Islam di bumi Al-Andalus.

Moga sejarah
Al-Andalus menjadi contoh kepada kita dalam membentuk negara Islam yang disebut
sebagai negera terbaik yang dapat mengembalikan kembali kekhalifahan Islam atau
paling tidak kekuatan kesatuan Islam itu sendiri.

Wallahu a’lam.

#NastiaUmmah

RUJUKAN:

1) Prof Dr.
Raghib As- Sirjani, (2013), Bangkit dan Runtuhnya Andalusia, Pustaka Al Kautsar

2) Al-Andalus. https://resources.saylor.org/wwwresources/archived/site/wp-content/uploads/2011/08/HIST3514.1-Al-Andalus.pdf


Apabila Nikmat Didustakan: Darjat Para Huffaz Di Sisi Agama

Nabi Muhammad SAW dilahirkan pada zaman apabila bangsa Arab amat mengagumi kesusasteraan. Tetapi mereka ketika itu berdepan dengan kekurangan. Kertas masih belum diciptakan, menghadkan keupayaan penulisan mereka kepada permukaan kulit haiwan sahaja. Kekurangan ini tidak menyekat aspirasi bangsa Arab dalam kasih mereka kepada elemen-elemen sastera. Walaupun bukan semua yang celik huruf, minat ini telah disulamkan dalam kebudayaan mereka.

Telah menjadi kebiasaan apabila sejarah, syair dan susur galur dipelihara melalui ingatan. Dengan cara ini juga al-Qur’an dipelihara. Nabi Muhammad SAW meninggalkan satu legasi yang tidak dibukukan. Atas kekurangan peralatan, para huffaz menikmati darjat tersendiri di sisi masyarakat. Dianggarkan bilangan mereka mencecah angka ratusan ribu selepas kewafatan baginda. Berdirinya al-Qur’an pun adalah kerana komitmen bilangan ini untuk memastikan jasa Nabi Muhammad SAW tidak dilupakan.

Tetapi jika diteliti nasib para Yahudi, jelas sekali umat Islam pada awalnya terdedah kepada bahaya yang sama. Garis masa Islam sangatlah berbeza untuk dibandingkan nasib ditimpa kitab-kitab suci sebelum al-Qur’an. Semasa Islam menular, kuasa besar seperti Rom semakin menghampiri sekularisme. Maka tiada konflik agama yang timbul secara besar-besaran. Dan kuasa Islam pun dikukuhkan oleh khilafah-khilafah selepas pemerintahan Saidina Ali kw.

Namun nasib yang sama tidak memelihara para Yahudi, apabila asakan Rom hampir melumatkan agama mereka. Selepas keberangkatan Nabi Isa as, Jerusalem dimusnahkan sehingga bertempiaran kaum Yahudi ke segala pelusuk alam. Hancurnya rumah ibadat mereka pada tangan Gessius Florus menyaksikan kehilangan hampir semua permata Yahudi. Semasa kerasulan Nabi Musa as, Taurat diturunkan dalam dua bentuk: Bertulis dan Lisan.

Taurat Lisan sebenarnya mengajar kaum Yahudi cara-cara untuk mengamalkan syariat bertulis. Ibaratkan hadis kepada al-Qur’an, kedua-duanya melengkapkan sebuah akidah. Dan Taurat Lisan diturunkan kepada generasi-generasi seterusnya melalui teknik hafazan. Peperangan Rom telah membunuh dan menghalau ramai orang Yahudi yang menghafal Taurat Lisan. Hanya selepas persidangan para agamawan Judaisme, Taurat Lisan dibukukan sebagai Talmud yang membabitkan ayat-ayat sahih, lemah dan tidak sahih.

Walaupun al-Qur’an padahari ini boleh didapati dengan mudah, apa-apa sahaja boleh berlaku. Nasib Yahudi tidak boleh diulangi, kerana Rasulullah SAW merupakan Rasul terakhir. Satu masa dahulu, generasi Islam bertungkus-lumus memastikan al-Qur’an diturunakn dengan tepat. Teknik hafazan merupakan senjata pemeliharaan paling ampuh sekali. Disebabkan itu juga Malaysia mengamalkan pendidikan tahfiz dengan teknik-teknik sunnah yang menjaminkan ketajaman akal.

Tetapi anak-anak tahfiz pada hari ini tidak terikat kepada kerjaya agama sahaja. Mereka mula mencabar persepsi beracun masyarakat yang mengatakan mereka tiada masa hadapan. Ramai yang berjaya menjadi imam ketika bulan Ramadhan dalam inisiatif masjid untuk mengkhatamkan al-Qur’an dalam masa satu bulan. Imam-imam ini barangkali dihasilkan pusat tahfiz yang mungkin tidak berkelengkapan mencukupi pun. Tetapi kekurangan perkakas dan prasarana tidak menjadi penghalang, kerana satu masa dahulu para huffaz turut menghadapi kekurangan seperti ketiadaan kertas.

Pada hari ini mereka mencabar arus profesional dengan pembelajaran bidang-bidang selain daripada agama. Usaha ini membuka peluang pekerjaan yang sangat meluas bagi mereka. UiTM merupakan salah satu landasan para huffaz untuk menceburi bidang-bidang lain. Walaupun kompetitif, usaha merkea masih lagi membuahkan graduan yang luar biasa. Malah, seorang pelajar autisme turut mendapat Diploma Al-Qur’an di Kuala Kubu Bharu.

Maka istilah tiada masa hadapan, dan jumud, sebenarnya jauh panggang daripada api. Sekolah-sekolah tahfiz perlu diperbaharui setiap masa untuk memastikan prasarana mereka tidak berketinggalan zaman. Kurikulum mereka pun harus diperbaiki jika perlu. Masalah jumud sebenarnya terhasil angkara kekurangan manusia, yang sememangnya logik jika wujud dalam kalangan anak-anak tahfiz.

Tetapi sejujurnya, seramai manakah anak-anak tahfiz jumud dalam agama untuk dibandingkan dengan ribuan yang berjaya. Jika kesempatan ini diambil untuk menyerang sistem persekolahan tahfiz, maka masyarakat juga perlu menghapuskan sekolah-sekolah kebangsaan atas penularan gejala dadah, maksiat dan buli. Menutup sebelah mata merupakan amalan hipokrasi nyata yang menzalimi orang lain. Dan doa orang dizalimi sangatlah mujarab di sisi-Nya, terutama sekali apabila golongan ini sedang membela al-Qur’an daripada penahrifan zaman.


Jeneral Mongol Yang Hampir Bunuh Genghis Khan

Plot pembunuhan bukan sesuatu asing bagi mana-mana pemimpin dalam lipatan sejarah manusia. Kebiasaannya, si pembunuh akan ditangkap sebelum dihukum mati. Tetapi bagi Genghis Khan, si pembunuh yang cuba membunuhnya bukan saja dilepaskan tetapi dijadikan sebagai komander tentera Mongol yang paling terkenal!

Tetapi itulah yang berlaku kepada Jebe atau nama sebenarnya Zurgudai. Lahir sekitar abad ke-12 Masihi, beliau berasal dari puak Besud yang menjadi sebahagian daripada puak Taichud. Puak ini menjadi sebahagian daripada puak-puak yang memerangi Genghis Khan dalam Perang 13 Pihak pada 1204 – kempen penyatuan puak Mongol di bawah kepimpinan baginda.

Terdapat dua versi bagaimana Jebe menjadi orang kepercayaan Genghis. Versi pertama menyatakan Jebe memanah leher Genghis semasa pertempuran berlangsung. Walaupun muncul sebagai pemenang pada akhirnya, baginda ingin tahu siapa yang memanahnya.

Selepas bertanya kepada beberapa orang tawanan perang, Jebe mengakui perbuatannya itu dan bersedia menerima hukuman mati. Pada masa sama, beliau juga turut menawarkan khidmatnya sebagai askar setia kepada Genghis sekiranya dilepaskan. Kagum dengan keberanian Jebe, baginda memberi pengampunan dan menukar nama asalnya Zurgudai kepada Jebe yang bermaksud panah dan senjata dalam Bahasa Mongol.

Bagaimanapun, berbeza pula dengan versi yang dibawa pentadbir Mongol bernama Rashid al-Din Hamadani. Selepas pertempuran tamat, Jebe melarikan diri sambil dikejar oleh orang-orang Genghis. Beliau sempat memanah kuda baginda sebelum berjaya ditangkap dan dipaksa merayu agar dilepaskan. Jebe berjanji sebagai ganti kuda Genghis yang terbunuh, baginda akan menunggang lebih banyak kuda berkualiti yang dibawa olehnya.

Disebabkan bakatnya dalam peperangan, bintang Jebe bersinar cemerlang dalam struktur ketenteraan Mongol. Bagaimanapun, hal ini turut mengundang khabar angin bahawa beliau kononnya mahu menggulingkan Genghis dan merampas takhta Mongol. Bagi mematikan khabar angin ini, Jebe menghadap baginda sambil membawa 100 ekor kuda putih yang berkualiti. Tindakan beliau menjamin kepercayaan sepenuhnya Genghis terhadapnya.

Antara kempen peperangan pertama yang diharungi Jebe sebagai komander tentera Mongol ialah kempen terhadap puak Naiman, sebuah puak Mongol yang berpengaruh. Walaupun puak tersebut berjaya ditewaskan, Genghis bimbang mereka akan kembali mengumpul kekuatan dan pengaruh untuk mencabarnya sekali lagi. Untuk itu, Jebe ditugaskan untuk memburu saki-baki ahli puak Naiman dan menghapuskan mereka.

Untuk beberapa tahun berikutnya, beliau sibuk di perbatasan memburu musuh-musuh rajanya. Bagaimanapun, khidmat Jebe dipanggil pada 1211 bagi membantu menentang Dinasti Jin. Salah satu peranan beliau ialah menakluk seberapa banyak kubu pertahanan dinasti itu dengan cara berpura-pura berundur. Ini bagi mengumpan tentera yang bertahan di kubu keluar dan sekaligus menjadi mangsa mudah tentera Mongol. Kempen tersebut berakhir dengan penaklukan ibu kota Jin, Zhongdu pada 1215.

Tiga tahun selepas itu, Jebe yang diberi tentera seramai 20,000 orang ditugaskan untuk menewaskan Kuchlug. Kuchlug merupakan ketua puak Naiman yang diburu beliau beberapa tahun sebelumnya. Walaupun berdepan pihak lawan seramai 30,000 orang, taktik mencetuskan pemberontakan dan kesungguhan Jebe menyaksikan Kuchlug terbunuh dan kotanya, Kara-Khitai ditawan.

Setahun selepas itu, beliau ditugaskan membantu Genghis mendapatkan Empayar Khawarezm. Antara peranannya ialah mengumpan 50,000 orang tentera berkuda elit milik pemerintah Khawarezm, Shah Mohammad II ke Lembah Ferghana dan sejauh mungkin daripada angkatan perang Mongol. Tindakan tersebut mengakibatkan empayar berpecah dua dengan Jebe kemudiannya bergabung dengan angkatan Mongol di Samarkhand.

Dari situ, Genghis mengarahkan beliau untuk memburu Shah Mohammad II bagi mengelak pemerintah Khawarezm mendapatkan bantuan. Walaupun baginda berjaya mengelak ditangkap angkatan Jebe, itu sudah cukup untuk menghalangnya mendapatkan bantuan. Ini menyebabkan angkatan perang Khawarezm musnah sedikit demi sedikit.

Pada satu ketika, Jebe juga berjaya mengalahkan angkatan perang Georgia yang sedang dalam perjalanan untuk menyertai kempen Salib kelima. Selain itu, beliau juga berjaya mengalahkan angkatan perang Kievan Rus di Sungai Kalka pada 31 Mei 1223. Pertempuran tersebut membuka jalan kepada penaklukan Mongol di Eropah Timur 15 tahun kemudian.

Ramai sejarawan percaya selepas pertempuran itu, Jebe kembali menemui Penciptanya. Beliau dikatakan mati semasa dalam perjalanan pulang ke Mongolia selepas mengetuai ekspedisi ketenteraan yang berjaya untuk Genghis.

RUJUKAN

Mingren, W. (2018, 9 Oktober). Jebe: Genghis Khan’s Would-be Assassin Becomes His Sharpshooting General. Ancient-Origins.


Saintis Jumpa Pasu Purba Santau Orang Greek Kuno

Sebut saja si.h.ir, sesetengah orang menganggapnya sebagai perkara karut dan tahyul. Tetapi ia bukan satu ilusi tetapi hakikat seperti dinyatakan dalam Kalamullah. Firman Allah s.w.t dalam ayat 102, Surah al-Baqarah mafhumnya:

“Mereka (membelakangkan Kitab Allah) dan mengikut ajaran-ajaran si.h.ir yang dibacakan oleh puak-puak sya.it.an dalam masa pemerintahan Nabi Sulaiman, padahal Nabi Sulaiman tidak mengamalkan si.h.ir yang menyebabkan kekufuran itu, akan tetapi puak-puak sya.it.an itulah yang kafir (dengan amalan si.h.irnya); kerana merekalah yang mengajarkan manusia ilmu si.h.ir dan apa yang diturunkan kepada dua malaikat: Harut dan Marut, di negeri Babil (Babylon),

Sedang mereka berdua tidak mengajar seseorang pun melainkan setelah mereka menasihatinya dengan berkata: “Sesungguhnya kami ini hanyalah cubaan (untuk menguji imanmu), oleh itu janganlah engkau menjadi kafir (dengan mempelajarinya)”. Dalam pada itu ada juga orang-orang mempelajari dari mereka berdua: ilmu si.h.ir yang boleh menceraikan antara seorang suami dengan isterinya, padahal mereka tidak akan dapat sama sekali memberi mu.da.rat (atau memba.ha.yakan) dengan si.h.ir itu seseorang pun melainkan dengan izin Allah.

Dan sebenarnya mereka mempelajari perkara yang hanya membahayakan mereka dan tidak memberi manfaat kepada mereka. Dan demi sesungguhnya mereka (kaum Yahudi itu) telahpun mengetahui bahawa sesiapa yang memilih ilmu si.h.ir itu tidaklah lagi mendapat bahagian yang baik di akhirat. Demi sesungguhnya amat buruknya apa yang mereka pilih untuk diri mereka, kalaulah mereka mengetahui.”

Salah satu bukti kewujudan si.h.ir ialah penemuan sebuah periuk tembikar di sebuah bangunan di Agora of Athens, Greece pada 2006. Semasa diperiksa oleh pengkaji-pengkaji arkeologi, ia mengandungi tu.la.ng-tu.la.ng ayam yang telah dipa.ta.hkan dan duit syiling gangsa. Ia diletakkan di beberapa kawasan unggun api di situ dengan tujuan meningkatkan kuasa sumpahan mereka.

Analisis mereka mendapati si.h.ir ini dibuat dengan tujuan mengenakan 55 orang mangsa agar mereka menjadi lumpuh. Nama-nama mangsa turut disenaraikan pada periuk tembikar berkenaan. Menurut penulis kajian Profesor Jessica Lamont dari Universiti Yale, Connecticut, tu.la.ng-tu.la.ng ayam yang ditemui ialah seekor anak ayam yang berusia tujuh bulan.

Beliau berpandangan pemilihan anak ayam dianggap simbolik kerana ia melambangkan ketidakupayaannya melindungi diri sendiri dan ia diharap dipindahkan kepada mangsa yang disasarkan. Apabila sumpahan itu dikenakan, mangsa akan dihalang daripada menggunakan pancainderanya dan anggota badan – komponen penting bagi mangsa yang bekerja sebagai artisan.

Di samping penemuan tu.la.ng-tu.la.ng ayam dan nama mangsa pada tembikar, pengkaji arkeologi turut menemui sebuah paku besar yang ditu.s.uk pada tembikar berkenaan. Mengikut kepercayaan orang Yunani ketika itu, ia melambangkan mangsa tidak berupaya melawan sumpahan yang dikenakan. Ia biasanya dilakukan sebelum tembikar itu ditanam atau disimpan di tempat yang tidak dilihat orang.

Melihat kepada senarai nama yang diletakkan dalam tembikar berkenaan, Prof Lamont percaya si.h.ir ini dilakukan oleh seorang atau dua orang pelaku yang merasakan mereka dianiaya. Sumpahan sebegini selalunya ditujukan kepada mana-mana individu yang terlibat dalam perbicaraan seperti saksi, ahli keluarga atau kenalan pihak yang menentang mereka.

Hipotesis ini turut disokong dengan kepentingan Athens pada abad keempat SM. Semasa tempoh berkenaan, perbicaraan banyak dijalankan sebagai cara menyelesaikan pertelagahan dan kebiasaannya, ia menarik perhatian ramai orang. Dan melihat lokasi ia ditanam di bangunan yang pernah digunakan oleh golongan artisan, Prof Lamont merumuskan ianya berkait dengan pertelagahan di tempat kerja.

Dan pertelagahan sebegini tidak sah jika ia tidak dicampur dengan perebutan kuasa politik di peringkat tertinggi. Menerusi pentarikhan karbon, tembikar tersebut dikatakan sudah wujud sejak 300 SM, dua dekad selepas kemangkatan Alexander the Great pada 323 SM. Selepas kemangkatan penakluk berdarah Macedonia itu, sudah pasti ramai pihak mengintai merebut takhta termasuk kekuasaan negara kota seperti Athens.

Nota kaki

RUJUKAN:

Randall, I. (2021). ‘Magic’ ceramic jar filled with the (DITAPIS) of a (DITAPIS) CHICKEN was likely part of an ancient curse to (DITAPIS) 55 people in ancient Athens 2,300 years ago, experts say. Daily Mail.


Kebijaksanaan Melayu Terserlah Melalui Pantun

Pantun warisan yang masyhur mengandungi pelbagai bukti kepintaran silam. Antaranya ialah menyampaikan pembayang maksud dahulu sebelum menyampaikan maksud hakiki.
Dalam pantun empat kerat, rangkap pertama dan ketiga serta rangkap kedua dan keempat tidak hanya memiliki ritma yang sama, malah dua rangkap awal tersebut menjadi pembayang kepada maksud dua rangkap yang akhir.

Sebagai contoh:

1) Berakit-rakit ke hulu,
Berenang-renang ke tepian,
Bersakit-sakit dahulu,
Bersenang-senang kemudian.

* Berakit ke hulu adalah satu pekerjaan yang susah dan sakit kerana perlu melawan arus sungai. Sedangkan berenang ke tepian itu mudah dalam sungai yang berarus.

2) Pulau Pandan jauh ke tengah,
Gunung Daik bercabang tiga,
Hancur badan dikandung tanah,
Budi yang baik dikenang juga.

* Dalam tradisi pelayaran Melayu Riau, Pulau Pandan itu kecil, terbiar dan kedudukan memang sangat jauh. Ia terletak di tengah-tengah antara Pulau Natuna dan Vietnam. Pulau ini sifatnya seperti jasad yang dikandung tanah iaitu dilupakan dan diabaikan.

Sedangkan Gunung Daik itu sering diingati kerana jasanya menjadi petunjuk bagi pelayar-pelayar. Tambahan pula Pulau Lingga di mana tempat Gunung Daik berada menjadi pusat pemerintahan kerajaan Riau-Lingga, sudah pasti jasanya sering diingati oleh para pelayar.

3) Buah cempedak diluar pagar,
Ambil galah tolong jolokkan,
Hamba budak baru belajar,
Kalau salah tolong tunjukkan.

* Dalam tradisi Melayu silam, memagar tanaman bukan sahaja untuk lindungi dari musuh tanaman, tetapi ia menjadi bukti pemilikan tanaman. Hal ini tergambar dari peruntukan dalam kanun perundangan Melayu.

Mengambil buah cempedak diluar pagar adalah perbuatan kanak-kanak yang tidak tahu tentang hak dan adab.

Manakala menjolok buah cempedak dengan galah adalah tanda orang yang perlu diajar memandangkan buah cempedak itu tumbuhnya rendah. Ia hanya perlu dipetik atau dipulas.

Banyak lagi contoh pantun lain. Kesimpulannya, membuat pantun itu ada seninya dan seninya itu melambangkan kepintaran orang-orang dulu. Atas kepintaran dan kesenian tersebut, pantun-pantun ini menjadi masyhur dan diwarisi zaman berzaman.

Hasanuddin Yusof
Maktab Penyelidikan
Tamadun Alam Melayu dan Islam


Albert Einstein Hampir Menjadi Presiden Israel

Albert Einstein merupakan nama yang sinonim dengan kebijaksanaan. Merupakan seorang saintis terkenal, Einstein menjadi selebriti segera apabila teori saintifiknya, Teori Relativiti menjadikan beliau popular apabila ia memberi revolusi baru dalam sains. Persamaan yang dihasilkan oleh Einstein, E = mc2 juga menjadi salah satu persamaan paling popular di seluruh dunia menurut laman sesawang Business Insider.

Tahukah anda, selain dari terkenal sebagai seorang saintis, Einstein juga pernah dijemput untuk menjadi Presiden Israel yang kedua, selepas Presiden Israel yang pertama, Chaim Weizmann meninggal dunia pada tahun 1952.

Menurut penyandang jawatan Perdana Menteri Israel pada ketika itu, Yosef Sprinzak (Yosef juga merupakan Interim President pada waktu itu, hampir sama dengan situasi di Malaysia), nama Albert Einstein disebut-sebut sebagai calon Presiden kerana populariti Einstein mampu menguatkan lagi pengaruh kerajaan Israel yang baru dibina oleh rakyat Yahudi.

Dengan hubungan akrab Einstein dan negara-negara luar juga dilihat sebagai satu anugerah untuk mereka dalam proses mereka untuk melobi dunia menerima pembentukan negara mereka.

Tawaran oleh kerajaan Israel kemudiannya dihantar kepada Einstein pada 17 November 1952. Syarat yang diberikan oleh pihak Israel adalah agak longgar – Einstein tidak perlu terlalu menyibukkan diri dengan urusan pentadbiran negara, dan Einstein dibenarkan untuk terus melakukan kajian yang beliau minat.

Dalam erti kata lain, pihak Israel ingin memberi kebebasan penuh kepada Albert Einstein dalam proses menjadikan dia Presiden; dia masih boleh jadi saintis dan presiden negara pada masa yang sama.

Melihat kepada Einstein pula, pada waktu Einstein ditawarkan jawatan Presiden, Albert Einstein telahpun berumur 73 tahun, dan bukan seorang warganegara Israel. Sebaliknya pada waktu itu, Einstein memiliki kerakyatan Jerman, namun meminta perlindungan dari pihak Amerika Syarikat akibat dari pengaruh kuasa Nazi di Jerman.

Dalam kes ini, Einstein melihat kebangkitan puak Yahudi adalah perlu, supaya bangsa Yahudi boleh terus kekal wujud sebagai satu entiti yang sama.

“Zionisme terlahir daripada asas yang lebih dalam dari kesengsaraan kaum Yahudi”, kata Einstein dalam majalah Manchester Guardian pada tahun 1929. “Ia berakar daripada semangat tradisi untuk mengekalkan dan membangunkan orang-orang Yahudi dalam kelangsungan hidup mereka sebagai satu komuniti secara berterusan”.

“Zionism springs from an even deeper motive than Jewish suffering. It is rooted in a Jewish spiritual tradition whose maintenance and development are for Jews the basis of their continued existence as a community.”

Meskipun ucapan-ucapan Einstein adalah berpaksikan kepada keperluan survival kaum Yahudi, Einstein sendiri sebenarnya bersifat Pacifist (sukakakan keamanan dan bencikan peperangan). Einstein bersetuju dengan pembinaan negara Israel di kawasan yang telah diberi mandat oleh pihak British.

Namun pada yang sama, Einstein juga menolak idea kerajaan Yahudi yang “memiliki pagar, tentera serta keupayaan kuasa yang tersendiri”. Hal ini mungkin kerana Einstein sendiri tidak meyukai sifat nasionalis secara mutlak, memandangkan Einstein pernah berada sezaman dan senegara dengan Hitler dan angkatan tenteranya.

Bercakap di New York pada tahun 1938, Einstein menyebut “Aku lebih suka sekiranya ada kata sepakat antara Arab (dan Israel) dalam keinginan mereka untuk hidup bersama dalam sebuah negara, dibandingkan dengan pembinaan negara Yahudi itu sendiri.”

Mungkin kerana pandangan politiknya inilah, dia menolak untuk menjadi Presiden sewaktu ditawarkan jawatan tersebut, dengan memberi alasan bahawa dia sudah tua (meskipun baru berusia 75 tahun pada waktu tersebut).

Einstein juga mengatakan bahawa dia tidak mempunyai kelebihan untuk berinteraksi dengan orang ramai, dan lebih biasa untuk berinteraksi dengan alam fizikal dan sains secara umumnya.

Meskipun Einstein menolak jawatan Presiden, negara Israel masih lagi meminta bantuan Einstein sewaktu mereka ingin mendapatkan pengiktirafan pembentukan kerajaan Israel dari kerajaan India pada tahun 1947, di mana Presiden India, Jawaharlal Nehru pada waktu itu menolak kewujudan kerajaan Israel.

Meskipun menolak negara Israel, Nehru sendiri amat mengagumi Albert Einstein secara peribadi sebagai seorang saintis, dan mereka berdua berutus surat dalam berbincang mengenai pembentukan negara Israel, dan mereka akhirnya berjumpa di pejabat Einstein di Princeton sewaktu Nehru melawat Amerika Syarikat.

Bacaan Lanjut:

“Albert Einstein on His Decision Not to Accept the Presidency of Israel.” https://www.jewishvirtuallibrary.org/albert-einstein-on-his-decision-not-to-accept-the-presidency-of-israel

“Einstein’s other theory.” https://www.theguardian.com/world/2005/feb/16/israel.india

“The Scientist and the Fascist: How Einstein reacted to Hitler’s rise.” https://www.theatlantic.com/science/archive/2017/06/einstein-germany-and-the-bomb/528534/

“Why Einstein Turned Down the Presidency of Israel.” https://allthatsinteresting.com/einstein-president-israel

“When Albert Einstein was Nominated for Presidency.” https://medium.com/history-of-yesterday/when-albert-einstein-was-nominated-for-presidency-a01fb71063e8


Arkeologis Jumpa 400 Makam Purba Umat Islam Dari Abad Ke-8 Di Sepanyol

Baru-baru ini, sekumpulan buruh pembinaan yang terlibat dalam projek pelebaran jalan di Tauste berhampiran Zaragoza, Sepanyol terkejut apabila mereka secara tidak sengaja menemui kawasan perkuburan orang Islam dari abad kelapan hingga ke-11 Masihi. Penemuan ini turut mencabar teori ketiadaan petempatan Islam sekitar Tauste kerana kawasan perkuburan seluas lima hektar itu merupakan antara yang tertua di Sepanyol dan masih dalam keadaan baik.

Sebelum penemuan ini, rekod-rekod bertulis menyatakan kewujudan petempatan Muslim di situ sama ada bersifat sementara atau langsung tidak wujud. Pada hemat penulis, penulis tidak terkejut sekiranya rekod-rekod ini telah dipinda atau dimansuhkan sebagai sebahagian daripada kempen Inquisition kerajaan Kristian Sepanyol terhadap orang Islam dan mana-mana tinggalan mereka termasuk kawasan perkuburan.

Pengarah Pusat Pemerhatian Antropologi Nekropolis Islam Tauste dari Persatuan Sejarah El Patiaz, Miriam Pina Pardos percaya Tauste pernah menempatkan populasi Muslim yang besar di situ dan kesimpulan ini dibuat sebelum penemuan kawasan perkuburan tersebut. Kesimpulan ini dibuat selepas melihat seni bina bangunan-bangunan Tauste dan memeriksa kubur-kubur Muslim yang ditemui sekitar bandar ini.

Ahli arkeologi Eva Gimenez menambah, “Kami dapat melihat kehadiran orang Islam dan budaya mereka di kawasan ini lebih penting daripada apa yang disangka. Kami melihat terdapat komuniti Muslim yang besar dan sudah wujud sejak kemunculan Muslim di Sepanyol. Ini amat penting – 400 kubur Muslim menunjukkan mereka telah menetap di sini selama berabad-abad.”

Ini disokong oleh pakar arkeologi Rafael Laborda yang menyifatkan kawasan tersebut sebagai petempatan Muslim yang stabil daripada 4nc4man kekacauan politik membabitkan kerajaan-kerajaan Islam dan Kristian Sepanyol selama empat abad. Islam mula bertapak di Sepanyol pada abad kelapan Masihi menerusi ekspedisi ket3nt3raan Bani Umayyah yang diketuai oleh Tariq bin Ziyad dan seluruh Semenanjung Iberia jatuh ke tangan kerajaan tersebut dalam tempoh tujuh tahun.

Menjelang abad ke-10, penguasaan kerajaan-kerajaan Islam ke atas Andalusia mula goyah dan pada tahun 1492, Raja Ferdinand menamatkan Reconquista dengan menakluk Granada. Tetapi tidak ramai tahu terdapat banyak perubahan dari segi politik dan sosial di Andalusia sebelum kempen Reconquista berjaya.

Semasa abad kelapan Masihi, Andalusia pada mulanya muncul sebagai sebahagian daripada jajahan takluk kerajaan Bani Umayyah sebelum kemudiannya bertukar sebagai emiriah bebas daripada pengaruh pengganti mereka, Bani Abbasiyyah. Selepas itu, barulah ia berpecah kepada kerajaan-kerajaan kecil yang dikenali sebagai taifa.

Era ini menyaksikan komuniti daripada tiga agama Ibrahimiyyah iaitu Islam, Kristian dan Yahudi hidup harmoni sehingga ia digelar sebagai La Convivencia. Tetapi menurut Laborda, realiti tersebut jauh lebih rumit kerana kerajaan-kerajaan Islam ketika itu sentiasa berdepan 4nc4man sama ada oleh kerajaan Kristian atau pakatan kerajaan Kristian-taifa yang berusaha menggugat kekuasaan mereka.

Kebanyakan rangka yang ditemui masih dalam keadaan baik dengan semua dikebumikan di sebelah kanan dan menghadap kiblat. Begitupun, terdapat beberapa kubur yang terjejas akibat pemasangan paip moden. Mengikut rancangan firma Paleoymás SL, semua rangka akan dikeluarkan dalam tempoh sebulan dengan 10% daripadanya akan diambil untuk analisis DNA.

Analisis ini diharap dapat menentukan asal-usul populasi Muslim dan tempoh di mana penduduk tempatan memeluk Islam. Sementara baki rangka akan diletakkan dalam sebuah kripta khas yang dibina. Yang pasti, penemuan kawasan perkuburan di Tauste ini memberi banyak maklumat kepada para pengkaji untuk mengkaji kesan kehadiran Islam dalam sejarah Semenanjung Iberia.

RUJUKAN:

McDermott, Alicia. (2020). 400+ Ancient Muslim Graves Unearthed in Spain. Ancient-Origins. https://www.ancient-origins.net/news-history-archaeology/ancient-muslim-graves-0014571


Bagaimana Vietnam Menguasai Sains Dan Matematik Tanpa PPSMI?

Perdana Menteri, Tun Dr Mahathir Mohamad yang juga Pemangku Menteri Pendidikan mengumumkan bahawa matapelajaran Sains dan Matematik akan diajar semula dalam bahasa Inggeris.

Ini sekaligus mengulangi semula dasar beliau ketika beliau menjadi perdana menteri kali pertama, pada era lewat 90an dan awal 2000an dahulu.

Dasar ini secara umumnya terbahagi kepada dua kelompok: mereka yang menyokong, dan mereka yang menentang dasar ini.

Pada yang menyokong, pendapat mereka ialah kerana terdapat banyak buku-buku sains dan matematik dalam bahasa Inggeris, maka ia lebih mudah untuk membuat rujukan, serta ia membantu pelajar dalam menguasai bahasa Inggeris.

Bagi yang menentang pula, dasar ini jelas merendahkan peranan bahasa Melayu selaku bahasa kebangsaan seperti yang termaktub dalam Perlembagaan Persekutuan.

Namun, dalam kedudukan ranking negara-negara yang menguasai sains dan matematik, rata-ratanya bukanlah negara yang mahir berbahasa Inggeris.

Antara negara-negara yang sering berada di atas ialah Jepun, Korea Selatan, Taiwan, Belanda, Jerman dan Finland.

Terdapat beberapa negara yang menggunakan bahasa Inggeris di tangga teratas seperti Kanada, Australia, New Zealand, Singapura dan Hong Kong, namun ia bukanlah faktor utama mengapa sains dan matematik mereka berada di tempat teratas.

Pun begitu nama-nama yang disebut merupakan negara maju, namun ada negara yang ekonominya lebih kurang seperti Malaysia berada di tangga yang atas.

Vietnam berada di tangga ke-12, dan negara tersebut bukanlah negara yang fasih berbahasa Inggeris.

Puncanya ialah kerana sistem pendidikan Vietnam yang menerapkan sistem latih tubi dalam matematik, serta faktor masyarakat yang mengangkat dua perkara ini sebahagian daripada budaya mereka.

Selepas tamatnya p3rang Vietnam dengan Amerika Syarikat pada 1976, kemudiannya dengan China pada 1979, Vietnam memulakan ekonominya melalui dasar pendidikan yang mengutamakan sains dan teknologi.

Pada tahun 1980, Vietnam, dengan kerjasama bersama S0viet Union, menghantar angkasawan Asia pertama bernama Pham Tuan.

Kejayaan Vietnam selaku negara Asia pertama menghantar rakyatnya ke angkasa, menjadikan mereka bersemangat dalam memajukan sains dan matematiknya dalam semangat nasionalisme.

Semangat nasionalisme dan bangga ke atas kejayaan negara, disamping semangat mendalami ilmu sains dan teknologi, menjadikan Vietnam antara pendahulu dalam bidang teknologi angkasa dan telekomunikasi.

Dan Vietnam tidak pernah pula meletakkan silibus sains dan matematiknya dalam bahasa Rusia, apatah lagi dalam bahasa penjajahnya iaitu bahasa Perancis atau Inggeris (Amerika Syarikat).

Sebaliknya mereka menekankan bahasa Vietnam sebagai bahasa penghantar dalam sains dan matematik.

Kerana lebih mudah untuk mempelajari ilmu dalam bahasa ibunda berbanding belajar dalam bahasa asing.

Vietnam juga sangat rajin menterjemah buku-buku, baik dalam fiksyen atau non-fiksyen ke bahasanya. Ini menggalakkan rakyatnya untuk mempelajari ilmu dari Barat, tanpa perlu menjadi orang Barat.

Ini kerana falsafah mereka ialah “bahasa adalah alat fikir masyarakat, jika bahasa yang digunakan adalah bahasa asing, maka mindanya telah dijajah”.

Semangat nasionalisme, sistem kurikulum latih tubi serta budaya menekankan sains dan teknologi dari sekolah rendah menyebabkan Vietnam antara negara pendahulu dalam sains dan matematik di Asia.

Vietnam juga menghasilkan teknologi 5G dengan hasil usaha rakyat tempatan, tanpa bantuan negara asing, agar mereka dapat mencipta teknologi tersebut berdasarkan kehendak masyarakat setempat.

Vietnam juga banyak mencontohi Jepun yang bangkit selepas p3rang, dan walaupun jurang antara dua negara itu masih jauh, ekonomi Vietnam hari ini jauh lebih pesat membangun berbanding selepas p3rang Vietnam.

Jadi, contohilah Vietnam dalam sains dan teknologi kerana dengan nasionalisme dan sistem kurikulum yang tekun, serta menerapkan budaya saintifik dalam masyarakat, barulah boleh berjaya dalam bidang sains dan matematik.

Bukannya dengan langkah malas dengan menggunakan bahasa asing, lalu membuatkan para pelajar menjadi tak faham, seterusnya bosan dengan matapelajaran sains dan matematik ini.

Pautan artikel asal boleh didapati di Teh Tarik Gelas Besar.


Masyarakat Phoenicia – Pencipta Asas-Asas Huruf ABC

A-B-C-D-E-F-G… Urutan abjad yang masyhur ini dikenali hampir di seluruh dunia. Sejarah urutan abjad ini boleh dijejak kembali pada kurun ke-16SM, di mana asasnya dicipta oleh sekumpulan kecil pedagang yang dikenali sebagai masyarakat Phoenicia. Mereka menyusun satu sistem yang terdiri daripada 22 huruf konsonan. Sistem susunan ini kemudiannya menjadi alfabet yang tidak hanya digunakan oleh penutur bahasa Inggeris, akan tetapi oleh penutur kebanyakan bahasa di dunia.

Masyarakat Phoenicia menetap di sepanjang pantai Mediterranean, sekitar Lebanon moden. Mereka menghuni sejumlah negara kota yang berbeza. Antara yang paling masyhur adalah Tyre, Byblos, dan Sidon. Tempat-tempat yang dihuni oleh masyarakat Phoenicia ini lazim berkonflik antara satu sama lain lantaran berebutkan kekuasaan di rantau itu.

Disebabkan kurangnya hubungan kerjasama, maka masyarakat Phoenicia pun ditakluk dan dipaksa membayar ufti kepada hampir setiap empayar di rantau itu, termasuklah Mesir, Hittite, Assyria, Babylonia, Parsi dan Yunani.

MENCIPTA ALFABET

Semasa masyarakat Phoenicia mencipta alfabet baru, mereka terlebih dahulu menggunakan simbol-simbol yang telah lama digunakan oleh masyarakat penutur bahasa Semitik dari Kan’an dan Mesopotamia. Seawal tahun 3000SM, masyarakat Sumeria dan Mesir sudah pun mencipta sistem tulisan berdasarkan simbol. Tulisan-tulisan awal ini secara umumnya digunakan oleh para pedagang untuk mencatatkan kontrak, resit dan senarai barang.

Namun, para pedagang Phoenicia menginginkan suatu sistem tulisan yang tidak begitu sukar untuk dipelajari dan pantas serta mudah untuk digunakan. Malangnya, sistem tulisan Mesir dan Sumeria tidak memenuhi kriteria ini. Mereka menggunakan ratusan simbol rumit yang berbeza-beza untuk mewakili sesuatu idea (ideogram) dan bunyi sukukata (fonogram).

Masyarakat Phoenicia menyedari bahawa kebanyakan perkataan terdiri daripada hanya sejumlah kecil bunyi ringkas. Mereka mendapati bunyi-bunyi ini boleh diwakili dalam hanya 22 simbol dengan pelbagai kombinasi. Dalam alfabet yang baru mereka cipta ini, masyarakat Phoenicia menggunakan simbol atau abjad hanya untuk huruf konsonan, walaupun bahasa pertuturan mereka turut mengandungi bunyi-bunyi vokal. Alfabet Ibrani dan Arab, yang secara langsung dipengaruhi oleh alfabet Yunani, juga masih tidak mengandungi simbol untuk huruf vokal.

Masyarakat Phoenica menyebarkan alfabet mereka ini menerusi rangkaian perdagangan mereka yang luas, yang terbentang di seluruh rantau Mediterranean. Yunani adalah antara yang mengambilnya, dan menjelang kurun ke-8SM, mereka menambahkan huruf-huruf vokal. Kemudian, bangsa Rom juga menggunakan alfabet versi yang sama ini di mana ia agak mirip dengan versi yang digunakan pada hari ini.

BERDAGANG DI LAUTAN TINGGI

Masyarakat Phoenicia merupakan pedagang terhebat di zaman purba pada tempoh 1000SM hingga 600SM. Mereka merupakan pelaut dan pembina kapal yang mahir. Mereka membina kapal-kapal layar yang kuat lagi laju untuk mengangkut barang dagangan mereka. Masyarakat Phoenicia turut mengetahui cara navigasi dan cara memanfaatkan Bintang utara untuk berlayar pada waktu malam. Terdapat kemungkinan bahawa mereka pernah berlayar sejauh Britain dan pantai selatan Afrika.

Untuk memerangi lanun-lanun yang sering mengganggu kapal-kapal dagang, masyarakat Phoenicia mereka-cipta kapal perang khusus untuk mengiringi kapal-kapal dagang mereka. Dalam kapal perang tersebut, para pendayung akan menolat alat perempuh yang tajam di hadapan kapal untuk menghentam kapal musuh sehingga mengakibatkannya berlubang dan seterusnya karam.

Untuk mengembangkan lagi rangkaian perdagangan mereka, masyarakat Phoenicia turut membina sejumlah pos yang kelak membangun menjadi kota-kota besar. Antara pos perdagangan yang paling masyhur adalah Carthage (terletak di Tunisia moden). Carthage kemudiannya membangun sehingga cukup kaya dan kuat untuk mencabar kekuasaan Republik Rom.

Pedagang-pedagang Phoenicia lazim bertindak selaku orang tengah bagi penduduk di wilayah-wilayah jiran. Mereka mengangkut kain linen dan papyrus dari Mesir, tembaga dari Cyprus, kain bersulam dari Mesopotamia, rempah-ratus dari Arab, gading gajah, emas dan hamba sahaya dari Afrika, menuju ke destinasi-destinasi perdagangan yang terletak di seluruh Mediterranean.

Masyarakat Phoenicia juga mempunyai sumber-sumber berharga dan artisan-artisan yang berkemahiran tinggi. Daripada cengkering kecil yang bernama murex, mereka menghasilkan pewarna ungu yang sangat berharga.

Pewarna ini lazim dikenakan pada pakaian berbulu, yang tidak hanya bernilai tinggi pada kecantikannya, akan tetapi pada kosnya yang amat mahal. Dicatatkan sebanyak 60 000 murex diperlukan untuk menghasilkan satu paun pewarna. Pewarna ungu ini kemudiannya diekslusifkan sebagai warna diraja dan hanya dipakai oleh maharaja-maharaja Rom.

Artisan-artisan Phoenicia yang berkemahiran tinggi turut mengeluarkan produk kaca, tembikar, tekstil, hasil pertukangan kayu dan barangan logam yang indah. Barangan ini meraih permintaan daripada masyarakat di seluruh dunia pada zaman purba. Raja Sulaiman dari Israel dipercayai pernah menggunakan khidmat artisan dan sumber dari Phoenicia untuk membina Kuil Ibrani.

Menjelang tahun 572SM, masyarakat Phoenicia mengalami kejatuhan semasa era pemerintahan Assyria. Mereka masih lagi meneruskan aktiviti perdagangan seperti biasa. Namun kali ini, mereka menghadapi persaingan hebat dari Greece dalam berebutkan hegemoni ke atas laluan perdagangan.

Malah, menjelang kurun ke-4SM, dua buah kota Phoenicia yang paling penting, iaitu Sidon dan Tyre habis hancur dimusnahkan oleh tentera Parsi dan Alexander Agung. Ramai masyarakat Phoenicia meninggalkan pantai Mediterranean dan berpindah ke pos-pos perdagangan mereka. Lantas, masyarakat Phoenicia bersama identiti mereka berasimilasi ke dalam budaya-budaya lain.

TERJEMAHAN:

Ancient Origins. (13 Oktober 2016). Phoenicians: Creating what is now known as the Alphabet.
https://www.ancient-origins.net/history/phoenicians-creating-what-now-known-alphabet-006807


Ching Shih – Dari Pelacur, Menjadi Lanun

Ching Shih (atau Zheng Shi) adalah seorang pelacur China yang menjadi lanun wanita yang memimpin Armada Panji Merah. Armada ini berkembang pesat di bawah kepimpinannya, terutama berikutan penyimpanan harta rampasan yang semakin meningkat dan sistem perdagangan yang tersusun.

Setelah beberapa tempoh, Ching Shih mendapatkan pengampunan yang ditawarkan oleh pentadbiran China, namun terlebih dahulu berunding demi mengekalkan harta kekayaan yang diraihnya sepanjang bergelar raja lanun.

Tidak banyak yang kita ketahui tentang hari-hari awal Ching Shing. Beliau dilahirkan di wilayah Guangdong, China pada tahun 1775 dan nama asalnya adalah Shil Ciang Gu. Beliau bekerja sebagai seorang pelacur di rumah pelacuran terapung di Canton.

Pada tahun 1801, seorang lanun yang bernama Zheng Yi, pemimpin Armada Panji Merah menyedari kejelitaan yang dimiliki oleh Ching Shih. Lantas, beliau berhajat untuk memperisterinya. Terdapat pelbagai catatan yang menceritakan tentang perkahwinan mereka.

Menurut satu catatan, Zheng Yi mengutuskan sebuah pasukan penyerang dan mengarahkan agar mereka menjarah rumah pelacuran itu. Beliau turut memerintahkan agar mereka membawakan kepadanya Ching Shih, pelacur kegemaran beliau. Lanun-lanun itu melaksanakan perintah tersebut, dan Zheng Yi dan Ching Shih pun berkahwin.

Dalam catatan lain, diceritakan bahawa Zheng Yi sekadar mengajak Ching Shih agar berkahwin. Wanita itu menerima lamaran tersebut dengan syarat, beliau diberikan sebahagian kuasa dalam organisasi Armada Panji Merah dan meraih pembahagian yang sama rata dalam harta rampasan.

Walaupun terdapat kepelbagain versi tentang perkahwinan mereka, Ching Shih dan Zheng Yi memimpin Armada Panji Merah secara bersama.

Dengan keduanya saling berganding bahu, Armada Panji Merah berkembang pesat dari 200 buah kapal kepada lebih 600 buah kapal dan seterusnya mencecah 1700-1800 buah kapal. Armada mereka diberikan kod warna tertentu, dengan armada utama diberi kod Merah dan saki-bakinya pula berkod Hitam, Putih, Biru, Kuning dan Hijau. Mereka turut membentuk Pakatan Lanun Canton dengan seorang lanun lain yang bernama Wu Shi’er. Zheng Yi meninggal dunia pada tahun 1807, hanya enam tahun selepas mengahwini Ching Shih.

Menjelang kem4tiannya, Armada Panji Merah terdiri daripada 50 000 – 70 000 orang lanun. Ching Shih yang tidak mahu kembali hidup sebagai pelacur, mengambil peluang untuk menjadi raja lanun. Beliau boleh sahaja mundur daripada organisasi berkenaan dan membenarkan Chang Pao, orang kedua setelah Zheng Yi-, mengambil-alih kepimpinan. Chang Pao sebelum ini turut diambil sebagai anak angkat oleh Zheng Yi dan Ching Shih. Namun, Ching Shih dahagakan kuasa dan nama. Dengan sokongan Chang Pao, Ching Shih menjadi ketua Armada Panji Merah.

Ching Shih merupakan seorang ketua lanun yang tegas. Beliau banyak menumpu pada bisnes dan strategi ketenteraan. Beliau turut membentuk organisasi ala kerajaan, di mana armada lanunnya digabungjalinkan dan dilindungi oleh undang-undang dan cukai.

Mana-mana harta rampasa yang diraih perlu terlebih dahulu diserahkan kepada kepimpinan armada untuk didaftarkan, sebelum ia boleh diagihkan. Mana-mana kapal lanun yang berjaya merampas sesebuah kapal bersama harta kekayaannya diberikan hak untuk mengekalkan (memiliki) 20% dari nilai keseluruhannya, sambil baki 80% yang lain dimasukkan ke dalam dana kolektif armada.

Ching Shih melaksanakan peraturan yang sangat ketat berkenaan layanan terhadap tawanan, terutama tawanan perempuan. Tawanan wanita yang dianggap berupa-paras hodoh akan dibebaskan tanpa diapa-apakan. Mana-mana lanun yang berhajat untuk mengahwini tawanan wanita yang jelita dibenarkan berbuat demikian, namun diperintahkan supaya berlaku setia dan menjaga kebajikannya. Berlaku curang atau mer0gol merupakan satu jenayah di mana pelakunya akan dijatuhi hukuman bvnuh.

Hukuman keras merupakan satu kebiasaan bagi lanun-lanun Armada Panji Hitam yang tidak mematuhi kod perndangan. Para pembelot akan diburu habis-habisan, dan telinga mereka akan dipotong sebaik ditangkap. Hukuman-hukuman lain antaranya termasuklah cambuk dan kerat anggota badan.

Armada Ching Shih banyak menguasai kampung di pesisiran pantai. Bahkan, mereka mengenakan cukai ke atas kampung-kampung berkenaan. Kawasan yang dikuasai ini meliputi Macau hingga ke Canton. Ching Shih dipanggil sebagai Penggegar Laut China Selatan”. Beliau lazim menghukum sesiapa sahaja yang menentangnya dengan memaku kaki mereka pada dek kapal dan memukul mereka.

Sebilangan sejarawan berpendapat bahawa Ching Shih turut bergiat sebagai penyeludup candu. Ada juga yang menyatakan bahawa aktiviti beliau hanya terhad kepada penj4rahan, r0mpakan dan cukai yang dikenakan ke atas kampung-kampung yang dikuasai.

Kapal-kapal tentera laut China, Portugal dan British semuanya tewas di tangan armada Ching Shih. Lantaran beliau tidak dapat ditewaskan, China menawarkan pengampunan kepada kesemua lanun dengan harapan dapat menamatkan penguasaan Ching Shih ke atas laut.

Rundingan awal di antara Chang Pao dan pegawai kerajaan, Zhang Bai Long tidak berjalan lancar. Kerajaan China menghendaki kesemua lanun itu tunduk melutut kepada mereka. Persetujuan tentang harta rampasan juga tidak mencapai kata putus. Namun, Ching Shih kemudiannya mengendalikan hal ini sendirian – berjalan memasuki pejabat Zhang Bai Long tanpa senjata sambil ditemani oleh 17 orang wanita dan kanak-kanak yang buta huruf. Perjanjian berjaya dimeterai antara mereka berdua.

Ching Shih dibenarkan untuk menyimpan segala hartanya. Berkenaan soal melutus, Zhang Bai Long bersetuju untuk menjadi saksi perkahwinan antara Ching Shih dan Chang Pao, di mana dengan demikian, mereka berdua sememangnya perlu melutut di hadapan Zhang Bai Long si saksi perkahwinan sebagai tanda penghargaan.

Peristiwa ini menandakan tamatnya karier Ching Shih sebagai lanun. Menerusi perkahwinannya dengan Chang Pao, beliau dikurniakan seorang anak. Selepas kem4tian Chang Pao, Ching Shih pulang ke Canton dan membuka rumah perjudian. Beliau kekal menetap di Canton sehingga meninggal dunia pada tahun 1844.

Kisah Chin Shih sememangnya merupakan sebuah cerita klasik yang kaya dengan pelbagai unsur. Menerusi sifatnya yang gagah dan berani, Ching Shih menjadi seorang lanun yang berkuasa dan memimpin sebuah armada yang besar. Seiring peredaran masa, kekayaannya semakin bertambah dan apabila pengampunan ditawarkan oleh kerajaan, beliau sama sekali tidak melepaskan peluang. Menerusi perbincangan di meja rundingan, Ching Shih berjaya pulang dengan membawa segala kekayaannya.

Penulis Sarah Brenman dan kartunis Harry Harrison pernah bekerjasama dalam menghasilkan sebuah siri kanak-kanak yang laris di pasaran, yang berjudul Chinese Calendar Tales. Kisah-kisah ini menggunakan setiap simbol zodiak China sebagai dasar untuk menceritakan elemen-elemen kebudayaan China yang tertentu.

Penceritaan seputar kisah hidup Ching Shih turut ditampilkan, dengan melibatkan seekor anjing laut fiksyen yang bernama Desmon. Brennan memaklumkan kepada South China Morning Post tentang faktor beliau memilih Ching Shih sebagai karakter utama:

“[…] suatu ketika saya menulis beberapa buah artikel tentang figura-figura sejarah dan salah satunya ialah Ching Shih. Semasa menulis tentang beliau, saya berasa, “Betapa beliau ini seorang wanita yang mengagumkan”. Beliau menjadi lanun yang paling hebat di dunia – Hanya tuhan sahaja tahu mengapa dunia barat hanya mengenali Blackbeard, yang cuma memiliki satu perempat dari armada wanita ini – justeru saya terfikir, “Baiklah, (kisah ini) tentang sebuah perahu nelayan, di sana terdapat seekor anjing, dan wajib ada lanun di laut itu, dan lanun itu semestinya Ching Shih’. Begitulah ilham saya untuk menggandingkan mereka berdua.”

TERJEMAHAN:

M R Reese. (25 Mei 2018). Ching Shih – from Prostitute to Pirate Lord. Ancient Origins.
https://www.ancient-origins.net/history-famous-people/ching-shih-prostitute-pirate-lord-002582


Kenapa Makanan Di Jepun Sama Macam Dalam Iklan?

Baru-baru ini Mekdi Malaysia ada mengeluarkan dua menu unik iaitu nasi lemak butter chicken dan burger butter chicken creamy. Apabila dilihat melalui iklan, kedua-dua menu baru itu kelihatan sangat menyelerakan. Tapi sayangnya apa yang dibeli sangat mendukacitakan kerana pelanggan hanya dapat burger penyek butter kering dan nasi lemak ayam kuah butter tak cukup.

Hal ini bukan hanya berlaku di Mekdi sahaja malah terjadi di restoran-restoran lain. Seringkali apa yang dipapar di dalam iklan ataupun menu sangat berbeza dengan makanan didepan mata. Alasan yang sering diberikan adalah ilustrasi makanan dalam gambar ini hanya untuk tujuan iklan semata-mata.

Betul juga kerana makanan untuk tujuan pengiklanan dibuat dengan masa cukup lama dan diedit supaya nampak lebih menarik. Manakala makanan dekat kedai di masak dengan pantas dan memang tak sempat nak buat macam dalam iklan.

Walau bagaimanapun jangan terkejut kerana di Jepun, anda akan dapat makanan yang sama seperti dalam iklan. Sebagai contoh, anda order spicy double chicken mcdeluxe kerana dalam iklan nampak besar dan sungguh menyelerakan. Tunggu sahaja dalam beberapa minit, anda akan dapat burger yang sama persis iklan lantas membuatkan anda rasa berbaloi membeli Mekdi.

Persoalannya sekarang kenapa makanan di Jepun sama macam dalam iklan?

Semuanya bermula pada tahun 1917 apabila Soujiro Nishio mula menyedari tindakan kebanyakan restoran Jepun makanan sebenar sebagai display bagi menarik perhatian pelanggan sangat merugikan. Ini kerana makanan tersebut tidak dapat bertahan dengan lama dan mudah dihurung lalat. Bagi memastikan makanan sentiasa segar, pihak restoran terpaksa menukar display beberapa kali dalam sehari.

Menyedari masalah ini bakal membarah, Soujiro Nishio telah menggunakan lilin untuk menghasilkan replika makanan. Sejak itu semakin ramai orang yang mula mengikut jejak langkah dia dan salah satunya Takizo Iwasaki. Ketika inilah replika makanan berasaskan lilin ditambahbaik oleh Takizo Iwasaki agar kelihatan lebih realistik.

Apa yang Takizo Iwasaki buat adalah menyuruh isterinya mencari perbezaan replika makanan berasaskan lilin dan makanan sebenarnya. Isteri berpendapat tiada perbezaan yang ketara antara kedua-duanya. Berbekalkan keyakinan bahawa perempuan sentiasa betul, Takizo Iwasaki mula melobi beberapa kedai untuk menggunapakai replika makanan ciptaannya.

Hasilnya dalam yang singkat sahaja, begitu banyak restoran yang mula menggunakan replika makanan tersebut. Ditambah pula dengan kehadiran tentera Amerika Syarikat pasca perang dunia kedua, banyak kedai guna replika makanan sebagai display bagi memudahkan mereka memilih makanan.

Lama kelamaan replika makanan berasaskan lilin semakin tidak relevan kerana terdapat banyak isu yang mengganggu. Antaranya adalah agak mudah rosak terutamanya ketika Jepun memasuki musim panas. Sebagai usahawan, Takizo Iwasaki terus menjadikan plastik sebagai bahan utama dalam penghasilan replika makanan.

Secara tidak langsung, Takizo Iwasaki berani berubah untuk terus dikenali lantas menyelesaikan masalah pelanggan. Apa yang dilakukan Takizo Iwasaki telah memberikan banyak manfaat kepada restoran seluruh Jepun dan hasilnya syarikat Iwasaki Be-I menguasai hampir 60% pasaran replika makanan pada hari ini.

Jadi apa kaitan antara replika makanan dan makanan yang sama dalam iklan?

Jawapannya adalah banyak syarikat-syarikat dari cuba mengadaptasi apa yang diamalkan oleh restoran Jepun melalui replika makanan. Hal ini kerana sejak berkurun lamanya, masyarakat Jepun telah terdidik bahawa makanan yang dipamerkan melalui replika mestilah sama dengan apa di depan mata.

Jadi jika Mekdi Jepun beraksi seperti Mekdi Malaysia yang memberikan burger penyek kepada pelanggan, nescaya akan diboikot serta lingkup dalam masa begitu singkat. Berbekalkan tradisi ini, restoran-restoran dari luar terutamanya francais sedaya-upaya menghasilkan makanan yang sama seperti dalam iklan.

Ditambah pula, kesemua restoran di Jepun menggunakan cara ini untuk menarik lebih ramai pelanggan. Maka restoran-restoran ini akan bersaing sesama sendiri bagi menghasilkan makanan yang paling mirip dengan iklan. Berita baiknya adalah orang Jepun dapat menikmati makanan tanpa ditipu dengan alasan pengiklanan semata-mata.

Kesimpulannya apa yang berlaku di Jepun melibatkan proses yang sudah berlangsung beratus-ratus tahun lama. Apabila masyarakat sudah terbiasa dengan tradisi itu, mahu tak mahu sesebuah perniagaan itu perlu ikut. Berlainan dengan sebuah negara di Asia Tenggara kerana dari fast food membawa ke kedai tepi jalan, display sahaja hebat tapi makanannya jauh panggang dari api.

Sekiranya anda ingin jual buku secara online, jangan lupa yang delivery adalah bahagian yang penting.

Guna Delyva sebagai platform perbandingan harga rider & kurier anda untuk hantar buku kepada pelanggan!

RUJUKAN:

Garun, N. (2012, Jun 20). Why do McDonald’s products look different from their advertisements? Digital Trend. Dipetik daripada https://www.digitaltrends.com/home/why-do-mcdonalds-products-look-different-from-the-advertisements/

Henesy, D. (n.d). Fake food: The history and art of Japanese sampuru. Seconds Food History. Dipetik daripada https://www.secondshistory.com/home/fake-foods-sampuru

Ngo, H. (2021, Jun 21). The reason so many restaurants in Japan have plastic food on display. Tasting Table. Dipetik daripada https://www.tastingtable.com/901880/the-reason-so-many-restaurants-in-japan-have-plastic-food-on-display/


Isteri-Isteri Muda Rasulullah Selain Saiyidatina Aisyah

Rasulullah memiliki ramai isteri. Isteri-isteri Rasulullah dikenali sebagai Ummul Mukminin yang bermaksud Ibu Golongan Beriman. Rasulullah mengamalkan monogami ketika bersama Saiyidatina Khadijah dan Rasulullah juga mengamalkan poligami setelah Saiyidatina Khadijah meninggal dunia.

Jika difahami maksud ‘Sunnah’ itu sebagai perkara yang dilakukan oleh Rasulullah, atau perkara yang disyariatkan kepada Rasulullah, maka kedua-dua ini iaitu monogami dan poligami adalah Sunnah baginda. Perlu kita tahu, bahawa terdapat beberapa definasi ‘Sunnah’ jika ditilik dari sudut disiplin-disiplin ilmu Islami dan terdapat juga pembahagian-pembahagian Sunnah pula.

Amat penting juga untuk kita ketahui beza antara istilah Sunnah dan istilah Sunat yang difahami dari sudut hukum Fiqh. Namun, artikel kali ini tidak akan membahaskan perbezaan tersebut kerana ingin fokus membicara tentang para isteri Rasulullah. Rasulullah memiliki beberapa isteri iaitu :-

– Saiyidatina Khadijah binti Khuwailid
– Saiyidatina Saudah binti Zam’ah
– Saiyidatina Aisyah binti Saiyidina Abu Bakar
– Saiyidatina Hafsah binti Saiyidina Umar
– Saiyidatina Zainab binti Khuzaimah
– Saiyidatina Hindun binti Abi Umayyah
– Saiyidatina Zainab binti Jahsyi
– Saiyidatina Juwairiyah binti al-Harith
– Saiyidatina Ramlah binti Abi Sufyan
– Saiyidatina Safiyyah binti Huyay
– Saiyidatina Maimunah binti al-Harith

Rasulullah juga memiliki hamba yang bersama dengan baginda iaitu Raihanah binti Zaid al-Quraizah dan Mariyah al-Qibti yang dikenali sebagai Ummu Walad.

Rasulullah juga memiliki beberapa orang isteri yang diceraikan tanpa pernah bersama dan tidak dirujuk semula.

Berikut merupakan biografi ringkas isteri-isteri Rasulullah.

– Saiyidatina Khadijah binti Khuwailid
Saiyidatina Khadijah binti Khuwailid merupakan isteri pertama Rasulullah. Beliau merupakan isteri tertua kerana dilahirkan pada tahun 68 Sebelum Hijrah. Beliau berkahwin dengan Rasulullah pada tahun 28 Sebelum Hijrah ketika berusia 40 tahun. Beliau meninggal dunia ketika berusia 65 tahun.

Daripada beliau, Rasulullah mendapat 6 orang cahaya mata iaitu Saiyidina Qasim, Saiyidatina Zainab, Saiyidatina Ruqayyah, Saiyidatina Ummu Kulthum, Saiyidatina Fatimah az-Zahra dan Saiyidina Abdullah. Anak Rasulullah yang bernama Ibrahim pula dilahirkan oleh Mariyah al-Qibti.

– Saiyidatina Saudah binti Zam’ah
Saiyidatina Saudah binti Zam’ah merupakan isteri kedua Rasulullah. Beliau juga merupakan isteri tertua kerana dilahirkan pada tahun 68 Sebelum Hijrah, sama seperti Saiyidatina Khadijah. Beliau berkahwin dengan Rasulullah pada tahun 3 Sebelum Hijrah ketika berusia 65 tahun. Beliau meninggal dunia ketika berusia 91 tahun.

– Saiyidatina Aisyah binti Saiyidina Abu Bakar
Saiyidatina Aisyah binti Saiyidina Abu Bakar merupakan isteri ketiga Rasulullah. Beliau merupakan isteri termuda kerana dilahirkan pada tahun 9 Sebelum Hijrah. Beliau lebih muda dari anak Rasulullah iaitu Saiyidatina Fatimah. Beliau berkahwin dengan Rasulullah pada tahun 2 Sebelum Hijrah ketika berusia 7 tahun, namun berkumpul dengan Rasulullah ketika berusia 9 tahun. Beliau meninggal dunia ketika berusia 67 tahun.

– Saiyidatina Hafsah binti Saiyidina Umar
Saiyidatina Hafsah binti Saiyidina Umar merupakan isteri keempat Rasulullah. Beliau dilahirkan pada tahun 18 Sebelum Hijrah. Beliau berkahwin dengan Rasulullah pada tahun 3 Hijrah ketika berusia 21 tahun. Beliau meninggal dunia ketika berusia 59 tahun.

– Saiyidatina Zainab binti Khuzaimah
Saiyidatina Zainab binti Khuzaimah merupakan isteri kelima Rasulullah. Beliau dilahirkan pada tahun 26 Sebelum Hijrah. Beliau berkahwin dengan Rasulullah pada tahun 3 Hijrah ketika berusia 29 tahun. Beliau dikenali sebagai Ummu al-Masakin. Beliau meninggal dunia ketika berusia 30 tahun.

– Saiyidatina Hindun binti Abi Umayyah
Saiyidatina Hindun binti Abi Umayyah merupakan isteri keenam Rasulullah. Beliau dilahirkan pada tahun 30 Sebelum Hijrah. Beliau berkahwin dengan Rasulullah pada tahun 4 Hijrah ketika berusia 34 tahun. Beliau dikenali sebagai Ummu Salamah. Beliau meninggal dunia ketika berusia 91 tahun.

– Saiyidatina Zainab binti Jahsyi
Saiyidatina Zainab binti Jahsyi merupakan isteri ketujuh Rasulullah. Beliau dilahirkan pada tahun 30 Sebelum Hijrah. Beliau berkahwin dengan Rasulullah pada tahun 5 Hijrah ketika berusia 35 tahun. Beliau meninggal dunia ketika berusia 50 tahun.

– Saiyidatina Juwairiyah binti al-Harith
Saiyidatina Juwairiyah binti al-Harith merupakan isteri kelapan Rasulullah. Beliau dilahirkan pada tahun 16 Sebelum Hijrah. Beliau berkahwin dengan Rasulullah pada tahun 6 Hijrah ketika berusia 22 tahun. Beliau meninggal dunia ketika berusia 72 tahun.

– Saiyidatina Ramlah binti Abi Sufyan
Saiyidatina Ramlah binti Abi Sufyan merupakan isteri kesembilan Rasulullah. Beliau dilahirkan pada tahun 30 Sebelum Hijrah. Beliau berkahwin dengan Rasulullah pada tahun 7 Hijrah ketika berusia 37 tahun. Beliau dikenali sebagai Ummu Habibah. Beliau meninggal dunia ketika berusia 74 tahun.

– Saiyidatina Safiyyah binti Huyay
Saiyidatina Safiyyah binti Huyay merupakan isteri kesepuluh Rasulullah. Beliau dilahirkan pada tahun 10 Sebelum Hijrah. Beliau berkahwin dengan Rasulullah pada tahun 7 Hijrah ketika berusia 17 tahun. Beliau meninggal dunia ketika berusia 60 tahun.

– Saiyidatina Maimunah binti al-Harith
Saiyidatina Maimunah binti al-Harith merupakan isteri kesebelas Rasulullah. Beliau dilahirkan pada tahun 18 Sebelum Hijrah. Beliau berkahwin dengan Rasulullah pada tahun 7 Hijrah ketika berusia 25 tahun. Beliau meninggal dunia ketika berusia 69 tahun.

Kesemua isteri Rasulullah bernikah dengan baginda pada usia kurang 40 tahun kecuali Saiyidatina Saudah binti Zam’ah. Manakala isteri Rasulullah yang bernikah dengan baginda ketika berusia 20-an selain Saiyidatina Aisyah binti Saiyidina Abu Bakar ialah :-

1) Saiyidatina Hafsah binti Saiyidina Umar (21)
2) Saiyidatina Zainab binti Khuzaimah (29)
3) Saiyidatina Juwairiyah binti al-Harith (22)
4) Saiyidatina Safiyyah binti Huyay (17)
5) Saiyidatina Maimunah binti al-Harith (25)

Para ulama Ahlus Sunnah Wal Jamaah ketika menghurai tentang kisah hidup peribadi Rasulullah akan sangat menjaga adab mereka. Mereka tidak akan bercakap dengan bahasa yang akan menjatuhkan martabat Rasulullah dan ahli keluarga baginda.

RUJUKAN:

Dari Jendela Al-Habib Al-Mustafa karya Syeikh Raja Mukhlis al-Azhari

Tarikh al-Hawadits wal Ahwal an-Nabawiyyah karya al-Muhadis Syeikh Dr Sayyid Muhammad bin Alawi al-Maliki.


Anunnaki: Dewa-Dewi Yang Mencipta Manusia Moden Dalam Mitologi Mesopotamia

Sebelum saya terangkan lebih lanjut mengikut tajuk artikel ini, saya terangkan dulu siapakah Anunnaki ini. Anunnaki ialah kumpulan dewa-dewi dari mitologi Sumer, Akkad, Assyria, dan Babylon kuno. Dewa-dewi ini ialah generasi yang lahir dari hubungan pasangan dewa langit iaitu Anu/An dan dewi bumi iaitu Ki. Nama Anunnaki juga bermaksud ‘generasi Anu’.

MITOLOGI ORANG SUMER

Dalam tamadun Sumer, nama Anunnaki pernah dicatat dalam inskripsi pada pemerintahan raja Gudea (2144-2124 SM) dan Dinasti Ur Ketiga. Anunnaki dikatakan dewa-dewi yang berkuasa dan penting dalam mitologi orang Sumer. Kumpulan ini terdiri dari 7 dewa-dewi iaitu Anu, Enlil, Enki, Ninhursag, Nanna, Utu, dan Inanna.

Sebenarnya terdapat ramai lagi dewa-dewi disenarai dalam Anunnaki namun hanya 7 dewa-dewi ini saja yang didedahkan sepanjang kajian terhadap inskripsi-inskripsi Sumer. Pada asalnya, Anunnaki wujud sebagai kumpulan dewa-dewi dari syurga yang berkuasa dan tugasnya menentukan nasib umat manusia.

Contohnya dalam puisi ‘Enki dan Tatanan Dunia’, Anunnaki memberi penghormatan kepada dewa Enki dengan menyanyikan lagu puji-pujian, kemudian mengambil tempat tinggal dalam kalangan orang Sumer. Puisi ini menunjukkan kekuasaan Anunnaki ke atas nasib manusia.

Setiap negara kota mempunyai dewa atau dewi utama yang rakyat kota sembah dan dewa dan dewi mereka berperanan sebagai pelindung negara kota. Ada manuskrip merekodkan terdapat 50 dewa-dewi Anunnaki berhubung dengan kota Eridu. Dalam kisah lagenda ‘Inanna Turun ke Dunia Bawah’, terdapat 7 dewa-dewi Anunnaki yang berada di Dunia Bawah (neraka) dan menjadi juri untuk menghakimi Inanna dalam cubaannya menakluk Dunia Bawah.Keputusannya, Inanna bersalah dan mendapat hukuman mati.

Dewa-dewi Anunnaki juga mempunyai ‘tubuh’ alam semesta tersendiri. Dewi Inanna dipercayai adalah planet Kejora. Dewa Utu pula ialah matahari manakala dewi Nanna ialah bulan. Dewa Enki dan Enlil agak berbeza. Enki dipercayai ialah langit utara manakala Enlil ialah langit selatan mengikut panduan orang Sumer melihat langit.

MITOLOGI AKKAD, BABYLON, DAN ASSYRIA

Pada abad ke-2 millenium SM, Anunnaki dicatat dalam manuskrip-manuskrip tulisan orang Akkad ketika fasa empayar Akkad. Dalam mitologi mereka, Anunnaki ialah kumpulan dewa-dewi dari Dunia Bawah. Menurut kisah ‘Inanna Turun ke Dunia Bawah’ versi Akkad, Ereshkigal iaitu dewi Dunia Bawah menyatakan bahawa dia meminum air bersama Anunnaki. Ereshkigal juga dikatakan memerintah hambanya Namtar untuk mengajak Anunnaki. Tangga khas untuk Anunnaki melangkah dihiasi dengan karang dan takhta untuk Anunnaki duduk diperbuat dari emas.

Dalam fasa Babylon Lama (1830 SM – 1531 SM), satu generasi lagi disenaraikan sebahagian dari Annunaki iaitu Igigi. Dalam kisah epik Atra-Hasis, Igigi ialah generasi keenam dewa-dewi Mesopotamia yang dipaksa menjadi buruh kepada Anunnaki. Setelah 40 hari, Igigi memberontak melawan dewa Enki kerana mencipta manusia untuk menggantikan Igigi.Sehingga fasa Babylon Tengah (1592 SM – 1155 SM), Anunnaki dijadikan sebagai kumpulan dewa-dewi yang menetap di Dunia Bawah manakala Igigi dijadikan sebagai kumpulan dewa-dewi menetap di syurga. Dewa Damkina, Nergal, dan Madānu disenaraikan sebagai dewa-dewa Anunnaki yang berkuasa setanding dewa utama Babylon iaitu Marduk.

Dalam puisi Erra, Anunnaki ialah adik-beradik lelaki dewa Nergal dan merupakan watak antagonis kepada manusia.Pada fasa Neo-Assyria (911 SM – 612 SM), Anunnaki dinyatakan dalam teks yang penuh dengan kisah lagenda. Dalam teks tersebut, Marduk bersama para tentera Anunnaki pergi ke kota suci Nippur namun terdapat gangguan. Gangguan tersebut kemudian mewujudkan bencana banjir yang memaksa penduduk Nippur berteduh di kuil Eshumesha. Dewa Enlil murka dengan tindakan Marduk dan mengarahkan dewa-dewi Eshumesha menangkap dan penjarakan rombongan Marduk.

Marduk yang dipenjara itu mengarahkan seorang tentera hadapan bernama Mushteshirhablim mengetuai pemberontakan melawan dewa-dewi Eshumesha dan menghantar utusan bernama Neretagmil untuk memberitahu dewa Nabu bersiap-sedia. Apabila dewa-dewi Eshumesha mendengar bisikan Nabu menghampiri kuil, kesemua mereka keluar dari kuil mencari suara itu.

Akhirnya Marduk menumbangkan dewa-dewi Eshumesha dan memenjarakan 360 dewa-dewi tersebut. Enlil membantah atas tindakan Marduk kerana dewa-dewi Eshumesha tidak bersalah atas tindakan terhadap Marduk. Maka, jalan penyelesaiannya ialah Marduk mengadili dewa-dewi ini di hadapan Anunnaki. Kisahnya sampai sini saja dengan pengajaran kepada umat manusia dan dewa-dewi supaya tidak mengulangi perbalahan seperti Anunnaki dan dewa-dewi Eshumesha ini.

ANUNNAKI IALAH PENCIPTA MANUSIA MODEN?

Setelah kita faham siapakah Anunnaki ini, kita kembali kepada persoalan utama ini. Siapa pernah tonton dokumentari Ancient Aliens dari saluran History, terdapat sebuah episode berkenaan Anunnaki dan pengamal teori Angkasawan Kuno percaya bahawa Anunnaki ialah pencipta manusia moden, iaitu kita.

Teori menyatakan Anunnaki sebagai pencipta manusia moden bermula dari buku bertajuk The Twelfth Planet, karya Zecharia Sitchin yang diterbitkan pada 1976. Beliau mendakwa bahawa Anunnaki sebenarnya spesis makhluk asing bertubuh manusia yang canggih dari planet Nibiru, tiba di Bumi pada 500,000 tahun lalu dan membina koloni untuk melombong emas.

Menurut Sitchin juga, Anunnaki hibrid-kan spesis mereka dengan spesis Homo erectus melalui pensenyawaan ‘in-vitro’ untuk mencipta manusia baru yang bertugas untuk melombong emas. Anunnaki kemudian dikatakan terpaksa tinggalkan Bumi apabila pencairan glasier Antartik berlaku yang menyebabkan Banjir Besar yang bakal menghancurkan koloni mereka.

Sitchin kemudian mengembangkan ‘mitologi’ rekaan beliau dalam karya seterusnya seperti The Stairway to Heaven (1980) dan The award of Gods and Men (1985). Dalam buku The End of Days: Armageddon and the Prophecy of the Return (2007), Sitchin menjangkakan bahawa Anunnaki akan kembali ke Bumi bermula dari 2012 seiring dengan penamat kalendar kaum Maya yang popular.

Walaupun kisah Anunnaki versi Sitchin agak menakjubkan, namun para sejarahwan menolak seratus-peratus dakwaan Sitchin serta buku-bukunya yang dikatakan penuh dengan ‘pseudo-arkeologi’. Menurut mereka, Sitchin salah tafsir manuskrip-manuskrip Sumer tentang Anunnaki sehingga membawa maksud yang terlalu jauh dari maksud sebenar.

Bagi ahli teori konspirasi British bernama David Icke, Anunnaki ialah spesis reptilia bertubuh manusia. Beliau juga menyatakan bangsa Aryan yang dipopularkan oleh Na3i Jerman ialah generasi terkini Anunnaki. Maka, teori ini menjadi antara teori popular tentang Anunnaki dalam kalangan pentaksub teori Angkasawan Kuno, selain teori Anunnaki sebagai makhluk asing.

Buat masa ini, Anunnaki tidak terikat dengan mana-mana teori penciptaan manusia moden menurut kajian sejarah dan arkeologi tamadun Mesopotamia. Kena ingat, mitologi sebegini hanya wujud sebagai penceritaan untuk peringatan moral kepada generasi baru dan cara mereka memelihara agama walaupun bercampur dengan fantasi-fantasi ciptaan si penyampai.

RUJUKAN:

Archi, Alfonso (1990), “The Names of the Primeval Gods”, Orientalia, NOVA, Rome, Italy: Gregorian Biblical Press, 59 (2): 114–129

Black, Jeremy; Green, Anthony (1992), Gods, Demons and Symbols of Ancient Mesopotamia: An Illustrated Dictionary, London, England: The British Museum Press

Fritze, Ronald H. (2009), Invented Knowledge: False History, Fake Science and Pseudo-Religions, London, England: Reaktion Books

Kramer, Samuel Noah (1961), Sumerian Mythology: A Study of Spiritual and Literary Achievement in the Third Millennium B.C.: Revised Edition, Philadelphia, Pennsylvania: University of Pennsylvania Pres

Lewis, Tyson; Kahn, Richard (2005), “The Reptoid Hypothesis: Utopian and Dystopian Representational Motifs in David Icke’s Alien Conspiracy Theory”, Utopian Studies, Pennsylvania: Penn State University Press, 16 (1): 45–74


Jirim Gelap Mungkin Lebih Tua Dari Big Bang

Jirim gelap, yang mana para pengkaji mempercayai bahawa ia merangkumi sekitar 80% daripada jirim alam semesta, merupakan salah satu misteri paling sukar dijelaskan dalam fizik moden. Apa sebenarnya jirim ini dan bagaimana ia terbentuk masih menjadi suatu misteri, namun satu kajian terbaharu daripada Universiti Johns Hopkins telah mengemukakan pendapat bahawa jirim gelap berkemungkinan telah pun wujud terlebih dahulu sebelum Big Bang.Kajian yang disiarkan pada 7 Ogos di Physics Review Letters telah membentang sebuah idea terbaharu tentang bagaimana jirim gelap ini lahir dan bagaimana untuk mengenalinya menerusi cerapan jasad samawi.“Kajian menemui satu kaitan baharu antara zarah fizik moden dan astronomi. Jika jirim gelap mengandungi zarah-zarah baharu yang lahir sebelum Big Bang, maka mereka akan memberikan kesan kepada edaran galaksi di ruang angkasa melalui cara yang unik. Kaitan ini mungkin boleh digunakan untuk mendedahkan identiti jirim berkenaan dan membuat kesimpulan mengenai masa sebelum kejadian Big Bang,” kata Tommi Tenkanen, seorang profesor pasca-kedoktoran dalam jurusan Fizik dan Astronomi di Universiti John Hopkins merangkap jurutulis penyelidikan tersebut.Walaupun tidak banyak yang dapat diketahui tentang asal-usulnya, pakar-pakar astronomi menunjukkan bahawa jirim gelap ini memainkan peranan penting dalam pembentukan galaksi dan gugusan-gugusan galaksi. Walaupun ianya tidak dapat dicerap secara langsung, namun para saintis mengetahui bahawa jirim gelap sememangnya wujud menerusi kesan grafitinya terhadap pergerakan jirim tampak dan pertaburannya di ruang angkasa.Untuk tempoh yang agak lama, para penyelidik mempercayai bahawa jirim gelap merupakan sisa daripada Big Bang. Mereka telah lama mengkaji jirim gelap ini, namun selama ini kesemua uji-kaji yang dijalankan hanya menemui kegagalan.“Jika jirim gelap benar-benar merupakan sisa tinggalan daripada Big Bang, maka dalam kebanyakan keadaan para penyelidik seharusnya dapat melihat isyarat langsung jirim gelap dalam pelbagai eksperimen zarah fizik selama ini,” kata Tenkanen.Dengan menggunakan formula matematik baru lagi ringkas, kajian menunjukkan bahawa jirim gelap mungkin telah pun terhasil sejak sebelum Big Bang, pada zaman yang dikenali sebagai Pengembangan Kosmik iaitu semas ruang berkembang dengan begitu pantas. Pengembangan ruang yang pantas ini dipercayai membawa kepada terhasilnya pelbagai jenis zarah yang dikenali sebagai scalar. Setakat ini, hanya satu zarah scalar yang berjaya ditemui, iaitu Higgs Boson.“Kami tidak tahu apakah itu jirim gelap, tetapi jika ia ada sebarang kaitan dengan mana-mana zarah scalar, maka ia berkemungkinan lebih tua berbanding Big Bang. Dengan senario formula matematik yang dikemukakan, kami tidak perlu mengandaikan jenis-jenis tindak-balas baharu antara jirim tampak dan jirim gelap melangkaui graviti yang mana kami telah pun mengetahui akan kemungkinan kewujudannya,” jelas Tenkanen.Walaupun idea tentang jirim gelap wujud sebelum Big Bang ini bukanlah suatu idea baru, ahli-ahli teori lain tidak berupaya menghasilkan kira-kira yang sesuai untuk menyokong idea-idea tersebut. Kajian terbaharu ini menunjukkan bahawa para penyelidik selalu terlepas pantas kira-kira matematik teringkas bagi (mencari) asal-usul jirim gelap ini, katanya.Kajian terbaru ini juga mengemukakan kaedah untuk menguji asal-usul jirim gelap dengan memerhatikan tanda-tanda yang ditinggalkan oleh jirim tersebut pada taburan jirim di ruang angkasa.“Walaupun jenis jirim gelap ini terlalu elusive untuk ditemui dalam eksperimen-eksperimen (berkenaan) zarah, namun ia boleh menunjukkan kehadirannya menerusi pemerhatian-pemerhatian jasad samawi. Kelak kita akan dapat mengetahui dengan lebih lanjut tentang asal-usul jirim gelap apabila satelit Euclid dilancarkan pada tahun 2022. Kami sangat teruja untuk melihat apa yang akan dirungkai berkenaan jirim gelap ini, dan adakah penemuan tersebut dapat digunakan untuk mengintai (keadaan alam) pada masa-masa sebelum berlakunya Big Bang.”DITERJEMAHKAN DARI:Universiti Johns Hopkins. (8 Ogos 2019). Dark matter may be older than the big bang, study suggests. Phys.org. https://phys.org/news/2019-08-dark-older-big.html


Bagaimana Komuniti Muslim Liverpool Zaman Victoria “Menyambut” Krismas?

Sambutan Krismas pada 25 Disember 1888 di 8 Brougham Terrace, Liverpool, England kelihatan seperti sambutan Krismas tipikal. Tetapi persiapan perayaan ini dibuat oleh komuniti Islam pertama Britain dengan lokasi yang dinyatakan merupakan masjid pertama di Britain. Dan ia diatur oleh tokoh Muslim terkenal pada ketika itu, Sheikh William Henry “Abdullah” Quilliam.

Menjelang 8.00 pagi, selepas selesai menunaikan solat Subuh berjemaah, barulah pintu masjid dibuka kepada orang ramai. Masjid yang dikenali sebagai Institut Muslim Liverpool diasaskan oleh Abdullah selepas memeluk Islam pada 1887 semasa berusia 31 tahun. Bagi penduduk tempatan, mereka menggelarnya sebagai gereja Islam.

Pada pagi tersebut, lebih 100 orang penduduk miskin dijemput untuk menghadiri jamuan sarapan kebajikan yang disediakan komuniti Muslim. Antara hidangan yang disediakan ialah sandwich, roti dan daging, roti dan mentega, teh dan kopi. Para hadirin kemudiannya dihiburkan dengan nyanyian lagu-lagu memuji kelahiran Nabi Isa a.s/Jesus.

Apabila penduduk tempatan mengetahui apa yang berlaku, lebih ramai bertandang ke Institut Muslim Liverpool pada waktu petang. Para hadirin yang hadir ketika itu bukan saja dihiburkan dengan persembahan alat muzik mengasyikkan oleh dua ahli muzik Muslim tetapi turut dijamu dengan teh dan kudapan. Pada akhir sambutan, para hadirin dipertontonkan persembahan ‘tanglung ajaib’ dan siri gambar jelajah Abdullah di beberapa buah negara Islam termasuk Parsi dan Afghanistan.

Keterangan sambutan Krismas oleh komuniti Muslim era Victoria ini diambil daripada akhbar The Crescent, akhbar Muslim pertama di Britain. The Crescent diterbitkan dari 1893 hingga 1907 oleh Institut Muslim Liverpool di mana penyuntingnya ialah Abdullah. Ia kini boleh diakses secara dalam talian oleh Persatuan Abdullah Quilliam dengan kerjasama British Library.

Sesetengah yang membaca keterangan sambutan Krismas ini merasakan ia sesuatu yang janggal. Tetapi bagi Dekan Kolej Muslim Cambridge, Sheikh Timothy Winter, ia sebenarnya teknik dakwah halus yang banyak dilakukan generasi pendakwah sejak sekian lama. Usaha dakwah mereka lebih kepada mencari titik persamaan yang ada pada Islam daripada mencari perkara yang mencetuskan perdebatan.

Sheikh Winter atau nama Islamnya Abdal Hakim Murad melihat dengan menggunakan tradisi penduduk tempatan, maka mudah bagi komuniti Muslim Liverpool menyampaikan mesej dakwah kepada orang ramai. Ini kerana mereka bersikap terbuka dan ramah serta lebih menekankan aspek ketuhanan dan kebenaran dalam setiap mesej mereka. Pendekatan Quilliam dilihat serupa dengan pendekatan Wali Songo semasa menyebarkan ajaran Islam di Pulau Jawa beberapa ratus tahun sebelumnya.

Pandangan Sheikh Winter turut disokong oleh penulis buku The Infidel Within: Muslims in Britain since 1800, Profesor Humayun Ansari. Prof Ansari berpandangan sambutan Krismas yang dianjurkan merupakan salah satu contoh dibawa Abdullah bahawa ia bukan agama asing seperti didakwa sesetengah pihak tetapi sebahagian daripada tradisi agama Ibrahim.

Bagi menampakkan lagi aspek ini, elemen kebudayaan British yang baik tetap diamalkan selagi mana ia tidak bertentangan dengan prinsip syarak. Dengan berbuat demikian, komuniti Muslim Liverpool ketika itu dapat menangkis dakwaan Islam menghakis budaya masyarakat tempatan. Ia turut membuka jalan sebagai pelan biru ciri yang membentuk identiti Muslim British yang patut diketahui hari ini.

Buktinya, lihat sendiri kurikulum sekolah yang diasaskan oleh Institut Muslim Liverpool. Pelajar yang hadir masih mengikuti kurikulum pembelajaran yang diintegrasikan dengan nilai keislaman termasuk kelas-kelas muzik. Mereka juga mengambil bahagian dalam acara-acara kesusasteraan dan debat seperti A night with Charles Dickens, Oliver Cromwell and Ancient Britons. Di taman permainan, sukan pilihan ialah bola sepak dan kriket.

Ini jelas menunjukkan pendekatan dakwah yang dibawa Abdullah bersifat malar hijau dan mampu menawan hati sesiapa. Disebabkan jasanya yang besar terhadap penyebaran Islam di Britain, beliau diberi gelaran Sheikhul Islam oleh Sultan Abdul Hamid II dari Empayar Turki Uthmaniyyah. Abdullah kembali ke rahmatullah pada 23 April 1932 di Bloomsbury, London.

Ia juga satu ingatan kepada ummah hari ini bahawasanya ummah merupakan cerminan agama. Maka, menjadi tanggungjawab seorang Muslim untuk terus mengangkat martabat agama walau di mana saja mereka berada. Siapa tahu, kerana imej baik yang ditonjolkan, ia membuka hati insan-insan yang mencari kebenaran hakiki untuk memeluk agama paling mulia di muka bumi iaitu Islam…

RUJUKAN

Hussain, T. (2017, 15 Disember). How did Victorian Muslims celebrate Christmas?. Al-Jazeera.


Jangan Menghukum Sejarah Uthmaniyah Dengan Kacamata Moden!

Beberapa hari ni, nampak dekat timeline ada ramai yang menulis pasal Khilafah Uthmaniyah. Ada yang pro, ada yang anti. Perkara yang bagus. Ada perdebatan maksudnya ada kesedaran, lebih elok berbanding tak ambil kisah langsung.

Terbaca kritikan yang mengatakan Uthmaniyah sebagai penjajah, dan orang yang mengenang kejatuhan Uthmaniyah sebagai romantis. Harapnya romantis tu tak termasuk saya lah. Aduh buat apa pun tak kena. Ulas geopolitik kata macai, ulas ekonomi kata dedak, ulas Uthmaniyah pun salah. Aku tak kuat lah ini macam.

Cuma apa yang saya nampak, kesilapan umum yang orang buat semasa mengulas/mengkritik institusi khilafah ialah apa yang dipanggil oleh sejarawan sebagai “anachronistic judgment”, atau “anachronism”. Dalam Bahasa Yunani, “ana” bermaksud melawan manakala “chronos” bermaksud masa/waktu. Jadi secara istilah, ia bermaksud “melawan masa/waktu” atau sesuatu yang tidak sesuai dengan masa/waktu.

Apabila kita kata penguasa Uthmaniyah “kejam”, “zalim”, “penjajah” dan sebagainya, STANDARD siapa yang kita pakai? Memang kalau ikut piawaian hari ini, mereka ini boleh dikategorikan sebagai “warmonger” dan “war criminal”. Tapi ingat, itu kerana pada zaman kita ada Geneva Convention dan UN Charter yang mengutuk peperangan. Kedamaian adalah norma di zaman kita, tapi bukan di zaman sebelum kita.

“Anachronism” merujuk kepada sikap menilai atau menghukum (“judge”) peristiwa dan tokoh sejarah berdasarkan piawaian masa kini. Contoh yang paling ketara ialah tafsiran modenis terhadap nas agama. Orang melakukan kesilapan anachronism apabila melabel rasul dan sahabat sebagai “slave-owner” kerana mereka memiliki hamba. Bagi kita, memiliki hamba itu satu kesalahan besar, sangat tidak berperikemanusiaan. Namun, ia adalah norma bagi masyarakat pada ZAMAN ITU. Kena ingat, ketika itu, Wilberforce dan Lincoln belum lahir lagi, masyarakat dunia belum didedahkan kepada idea “abolition of slavery”.

Bagaimana kita nak menghukum tokoh sejarah pada abad ke-16 sebagai “tak demokratik” sedangkan demokrasi moden hanya lahir selepas Revolusi Perancis tahun 1789? 100 tahun dari sekarang, andai kata cucu cicit kita menemui sistem yang lebih hebat daripada demokrasi, mungkin kita pun akan digelakkan kerana mengamalkan demokrasi. Itulah masalah anachronism, atau dinamakan sebagai “presentism” kerana nilai masa kini (“present-day”) digunakan sebagai kayu ukur dalam semua benda.

Adakah ini cara yang betul untuk membaca dan menilai sejarah? Sebagaimana kita mempunyai beban untuk mematuhi norma di zaman kita, begitu juga dengan tokoh-tokoh sejarah, mereka juga mempunyai beban untuk mematuhi norma di zaman mereka. Ye, Salim dan Sulaiman kejam terhadap musuh mereka, tetapi di zaman mereka, kalau mereka tak kejam, mereka yang akan dikejamkan. Bagaimana kita nak kata Uthmaniyah sebagai “penjajah”, sedangkan kelangsungan hidupnya turut diancam oleh pakatan antara kerajaan Mamluk dan Safawiyah?

Apabila kita suruh menelaah sejarah khilafah, bukannya kita suruh pergi merampas kembali bekas jajahan empayar Uthmaniyah dan mengisytiharkan diri sebagai khalifah seperti yang jihadi-takfiri selalu buat, tapi mencari illah disebalik sebuah institusi yang telah dilaksanakan selama 13 abad oleh kaum Muslimin. Takkan semua cendekiawan dan ulama Islam kolot sangat tak boleh nak memikirkan sistem yang lebih baik dari khilafah, ke ada sebab tertentu mereka mempertahankannya, seperti yang dibuat oleh al-Mawardi dan al-Ghazali?

Tapi sekiranya kita berfikir atas landasan anachronism, kita memang akan ada kecenderungan untuk melihat orang zaman dulu-dulu lebih mundur daripada kita, seolah-olah tradisi dan warisan itu tahyul yang wajib dikuburkan (ayat rebel cewah). Hanya dengan membuang sikap anachronism, kita dapat laku adil terhadap sejarah dan dalam kes ini, memperolehi hikmah disebalik institusi khilafah. Dengan kata lain, kita perlu “contextualizing” sejarah, melihat sesuatu pada konteksnya.

Kenapa Imam al-Mawardi mengarang Al-Ahkam Al-Sultaniyya yang bertujuan untuk menerangkan sistem khilafah? Kita perlu melihat pada konteks zamannya di mana umat Islam diancam oleh kerajaan Fatimiyah dan Qarmatian tetapi penguasa Buyid tidak mampu mengatasinya, maka khalifah diketengahkan sebagai simbol perpaduan. Kenapa Salahuddin al-Ayyubi tidak memansuhkan khilafah, sedangkan beliau mampu? Kita perlu melihat pada konteks zamannya di mana umat Islam yang sedang ditekan oleh tentera Kristian Crusade dan Reconquista.

7 tahun sebelum Uthmaniyah menyerang Mamluk, tentera laut Mamluk telah habis dihancurkan oleh Portugis di Diu, India. Kalau Uthmaniyah tak mengorak langkah, kelangsungan hidup umat dah menjadi persoalan. Tiap kali berlakunya fitnah dan fasad, khilafah menjadi simbol perpaduan yang menyatukan kaum Muslimin di bawah panji yang sama.

Ketiadaan simbol perpaduan menyebabkan umat kita tidak dapat mengambil tindakan bersama (“collective action”) dalam isu-isu yang melibatkan maslahat umat seperti pemeliharan tanah suci al-Quds. Kalau tak suka monarki, kita boleh memodenkan khilafah menjadi something better than OIC (OIC pun ditubuhkan pada 1969 sebagai respon kepada perampasan al-Aqsa oleh Zionis). Fungsi institusi khilafah tidak harus dipandang remeh, dan dibakul sampah hanya kerana terdapat beberapa individu yang korup, lemah dan menyalahguna kuasa.

Itu sebabnya, dalam mengulas sejarah, kebanyakan penulis TP mengambil pendekatan “historicism” yang berlawanan dengan anachronism/presentism. Kami cuba sedaya upaya untuk tidak “judge” tokoh sejarah. Tak seperti kebanyakan hamba politik, kami tak suka membanding-bandingkan pemimpin negara kini dan dulu. Ada tindakan pemimpin yang sesuai untuk hari ini, tapi tak sesuai untuk dulu. Ada tindakan pemimpin yang sesuai untuk dulu, tapi tak sesuai untuk hari ini. Pemimpin yang baik ialah mereka yang buat perkara yang betul pada waktu yang betul, yang sesuai pada zamannya.

Balik kepada soal khalifah, kalau kita hanya “judge” para khalifah era Uthmaniyah berdasarkan “individual deeds” bukannya sumbangan mereka terhadap syiar Islam, maka kita akan menghasilkan kesimpulan khilafah adalah korupsi. Pencinta Uthmaniyah bukanlah semua romantis, mereka tak lupa kekurangan tokoh-tokoh masa silam, tapi pada masa yang sama juga tidak menafikan jasa dan sumbangan mereka.

#jargonalert
#bacadenganfokus